การประกอบธุรกิจในแต่ละกลุ่มธุรกิจ

บริษัท เซ็นทรัลพัฒนา จำกัด(มหาชน)
ประกอบธุรกิจหลักคือการพัฒนาและให้เช่าพื้นที่ในศูนย์การค้าขนาดใหญ่
และมีการประกอบธุรกิจอื่นที่เกี่ยวเนื่องและส่งเสริมกันกับการประกอบธุรกิจพัฒนาและให้เช่าพื้นที่ในศูนย์การค้า
รวมทั้งมีการลงทุนในกองทุนรวมอสังหาริมทรัพย์เพื่อการค้าปลีกและเป็นผู้บริหารอสังหาริมทรัพย์ให้แก่กองทุนรวมอสังหาริมทรัพย์เพื่อการค้าปลีก
ซึ่งธุรกิจของบริษัท ฯ และบริษัทย่อยแบ่งออกเป็น 4 ประเภท คือ

(1) การพัฒนาและให้เช่าพื้นที่ในศูนย์การค้า

(2) อาคารสำนักงาน

(3) ธุรกิจโรงแรม

(4) อาคารที่พักอาศัย

(5) ศูนย์อาหาร

กราฟแสดงสัดส่วนรายได้ตามประเภทธุรกิจ

หมายเหตุ : รายได้อื่นๆ ไม่รวมรายได้ดอกเบี้ยรับ รายได้เงินปันผลรับ
และรายได้ส่วนแบ่งกำไรจากเงินลงทุนใน CPNRF

ลักษณะธุรกิจ

บริษัทฯ พัฒนาและให้เช่าพื้นที่ในศูนย์การค้าเป็นธุรกิจหลักของบริษัทฯ
รายได้จากธุรกิจศูนย์การค้าคิดเป็นสัดส่วนร้อยละ 80 ของรายได้รวม
โดยรายได้จากการพัฒนาและให้เช่าพื้นที่ในศูนย์การค้าประกอบไปด้วยค่าเช่า ค่าบริการ
จากการให้เช่าพื้นที่ รวมถึงการให้บริการระบบสาธารณูปโภค ระบบรักษาความปลอดภัย
และบริการรักษาความสะอาดภายในศูนย์การค้า นอกจากนี้ บริษัทฯ
ได้เป็นผู้บริหารศูนย์การค้าให้กับกองทุนรวมสิทธิการเช่าอสังหาริมทรัพย์ CPN รีเทล โกรท
(“CPNRF”) ในศูนย์การค้าเซ็นทรัล พลาซา พระราม 2, ศูนย์การค้าเซ็นทรัลพลาซารัชดา -
พระราม 3 และศูนย์การค้าเซ็นทรัลพลาซา ปิ่นเกล้า
ซึ่งเป็นที่มาของส่วนแบ่งผลกำไรจากเงินลงทุนและรายได้ค่าบริหารศูนย์การค้าที่บริษัทได้รับจาก
CPNRF

บริษัทฯ ได้ประกอบธุรกิจที่เกี่ยวเนื่องและส่งเสริมกันกับโครงการศูนย์การค้า ได้แก่
ธุรกิจอาคารสำนักงาน โรงแรม อาคารที่พักอาศัย และศูนย์อาหารในศูนย์การค้า
ซึ่งการพัฒนาอาคารสำนักงาน โรงแรม และอาคารสำหรับพักอาศัยเพื่อให้เช่าของบริษัท ฯ
จะต้องดำเนินการควบคู่กับการพัฒนาศูนย์การค้าเป็นหลัก
เนื่องจากมีอุปสงค์ที่ส่งเสริมกันและเป็นการเพิ่มมูลค่าโครงการโดยการใช้ประโยชน์ในที่ดินอย่างคุ้มค่า
ซึ่งการตัดสินใจลงทุนนั้นจะขึ้นอยู่กับอุปสงค์ อุปทาน ของพื้นที่อาคารสำนักงาน โรงแรม
และอาคารสำหรับพักอาศัยในแต่ละทำเลที่ตั้ง ส่วนการดำเนินธุรกิจศูนย์อาหารภายในศูนย์การค้า
นั้นมีวัตถุประสงค์หลักเพื่อให้บริการและให้ความสะดวกกับลูกค้าที่เข้ามาใช้บริการในศูนย์การค้า
นอกจากธุรกิจที่กล่าวมาแล้วนั้น บริษัทฯ ได้สร้างสวนน้ำขึ้นที่โครงการศูนย์การค้าเซ็นทรัลพลาซา
บางนา และสร้างสวนพักผ่อนขึ้นที่โครงการศูนย์การค้าเซ็นทรัลพลาซา พระราม 2
เพื่อเป็นองค์ประกอบหนึ่งที่ส่งเสริมธุรกิจศูนย์การค้า
และเพื่อเป็นการเพิ่มทางเลือกในการพักผ่อนให้กับลูกค้า
โดยเฉพาะในกลุ่มครอบครัวให้มีกิจกรรมที่หลากหลายขึ้น

ปัจจุบันบริษัทฯ มีศูนย์การค้าภายใต้การบริหารจำนวน 15 โครงการ
ประกอบด้วยศูนย์การค้าของบริษัทฯ จำนวน 12 โครงการ และเป็นการบริหารศูนย์การค้าให้กับ
CPNRF จำนวน 3 โครงการ ให้บริการอาคารสำนักงานจำนวน 5 โครงการ
(โดยแบ่งเป็นโครงการที่ CPN เป็นเจ้าของ 4 โครงการและโครงการที่ให้เช่ากับ CPNRF 1
โครงการ) โรงแรมจำนวน 2 โครงการ อาคารที่พักอาศัยจำนวน 2 โครงการ
และศูนย์อาหารจำนวน 9 โครงการ โดยมีรายละเอียดดังนี้

[][][][][][][][][][][][][][][][][][][][][][][][][][][][][]

[][][][][][][]

หมายเหตุ * ปีที่ CPN เข้าซื้อกิจการ

  ** ร้อยละ 42 ของพื้นที่ศูนย์การค้าและร้อยละ 100 ของพื้นที่อาคารสำนักงาน CPN
  ให้เช่าช่วงแก่ CPNRF ตั้งแต่เดือนพฤศจิกายน ปี 2552 สิ้นสุดเดือน ธันวาคม ปี 2567

*** ร้อยละ 81 ของพื้นที่ศูนย์การค้า CPN ให้เช่าแก่ CPNRF ตั้งแต่เดือนสิงหาคม ปี 2548
สิ้นสุดเดือนสิงหาคม ปี 2578 (ต่ออายุการเช่าได้ 2 ครั้งๆละ 30 ปี)

**** ร้อยละ 96 ของพื้นที่ศูนย์การค้า CPN ให้เช่าช่วงแก่ CPNRF ตั้งแต่เดือนสิงหาคม ปี 2548
สิ้นสุดเดือนสิงหาคม ปี 2568

โครงการในอนาคต

โครงการเซ็นทรัลพลาซา เชียงราย

ที่ตั้ง : ถนนพหลโยธิน ตำบลรอบเวียง อำเภอเมือง จังหวัดเชียงราย
(ภาคเหนือของประเทศไทย)

ขนาดโครงการ : ที่ดินรวมประมาณ 52 ไร่ (CPN เป็นเจ้าของกรรมสิทธิ์ที่ดิน)
โดยมีพื้นที่โครงการรวมทั้งสิ้น 62,000 ตารางเมตร ซึ่งเป็นพื้นที่ของ CPN จำนวน 46,600
ตารางเมตร โครงการนี้ประกอบด้วยห้างสรรพสินค้าโรบินสันและผู้เช่าหลัก อาทิ ท็อปส์ มาร์เก็ต,
พาวเวอร์ บาย, บีทูเอส, ซูเปอร์สปอร์ต เป็นต้น นอกจากนี้ยังมีโรงภาพยนตร์ 5 โรง
ผู้เช่ารายย่อยประเภท ร้านค้าแฟชั่น ธนาคาร ศูนย์รับบริการต่างๆ ร้านอาหารและเครื่องดื่ม
รวมกว่า 280 ร้านค้า โดยมีพื้นที่จอดรถรองรับกว่า 1,000 คัน

ศักยภาพของโครงการ :
โครงการตั้งอยู่ในทำเลที่มีศักยภาพในการขยายตัวด้านจำนวนประชากรและกำลังซื้อในจังหวัดเชียงรายและจังหวัดใกล้เคียง
รวมถึงการเติบโตของธุรกิจการค้าและการท่องเที่ยวซึ่งสอดรับกับนโยบายจากภาครัฐที่ส่งเสริมให้ภาคเหนือเป็นเขตเศรษฐกิจสำคัญตามโครงการความร่วมมือทางเศรษฐกิจระหว่าง
4 ประเทศที่เรียกว่าสี่เหลี่ยมเศรษฐกิจ อันได้แก่ สาธารณรัฐประชาชนจีน
สาธารณรัฐประชาธิปไตยประชาชนลาว สหภาพพม่า และประเทศไทย
รวมทั้งส่งเสริมให้จังหวัดเชียงรายเป็นประตูการค้าสู่กลุ่มประเทศในลุ่มแม่น้ำโขงตอนบน

ความคืบหน้าของโครงการ : อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ :
คาดว่าโครงการจะแล้วเสร็จและเปิดดำเนินการได้ในปลายเดือนมีนาคม ปี 2554

เงินลงทุน : ประมาณ 1,500 ล้านบาท (ไม่รวมเงินลงทุนในการก่อสร้างห้างสรรพสินค้าโรบินสัน
ซึ่งบริษัทห้างสรรพสินค้าโรบินสัน จำกัด (มหาชน) เป็นผู้รับผิดชอบดำเนินการก่อสร้าง)

โครงการเซ็นทรัลพลาซา พิษณุโลก

ที่ตั้ง : ถนนสิงห์วัฒน์ (ทางหลวงหมายเลข 12) ตำบลพลายชุมพล อำเภอเมือง จังหวัดพิษณุโลก
(ภาคเหนือของ ประเทศไทย)

ขนาดโครงการ : ที่ดินรวมประมาณ 105 ไร่ (CPN เป็นเจ้าของกรรมสิทธิ์ที่ดิน)
โดยมีพื้นที่โครงการรวมทั้งสิ้น 63,000 ตารางเมตร ซึ่งเป็นพื้นที่ของ CPN จำนวน 40,200
ตารางเมตร โครงการนี้ประกอบด้วยห้างสรรพสินค้าโรบินสันและผู้เช่าหลัก อาทิ ท็อปส์ มาร์เก็ต,
พาวเวอร์ บาย, บีทูเอส, ซูเปอร์สปอร์ต เป็นต้น นอกจากนี้ยังมีโรงภาพยนตร์ 5 โรง
ผู้เช่ารายย่อยประเภท ร้านค้าแฟชั่น ธนาคาร ศูนย์รับบริการต่างๆ ร้านอาหารและเครื่องดื่ม
รวมกว่า 230 ร้านค้า โดยมีพื้นที่จอดรถรองรับกว่า 1,000 คัน

ศักยภาพของโครงการ :
โครงการตั้งอยู่ในจังหวัดพิษณุโลกซึ่งถือเป็นศูนย์กลางทางธุรกิจของภาคเหนือตอนล่าง
โดยเป็นจุดเชื่อมต่อระหว่างภาคกลาง ภาคเหนือ และประเทศในแถบอินโดจีน อันได้แก่
สาธารณรัฐประชาชนจีน สาธารณรัฐประชาธิปไตยประชาชนลาว สาธารณรัฐสังคมนิยม
เวียดนาม และสหภาพพม่า
ซึ่งเป็นไปตามนโยบายของภาครัฐที่ส่งเสริมให้เป็นเส้นทางเศรษฐกิจจากทิศตะวันออกสู่ทิศตะวันตกของประเทศไทย
(East – West Economic Corridor) นอกจากนี้ ด้วยการคมนาคมที่สะดวก
ระบบสาธารณูปโภคที่ครบครัน และการขยายตัวของประชากรและกำลังซื้อของจังหวัดพิษณุโลกและ 6
จังหวัดรายล้อม ทำให้โครงการเซ็นทรัลพลาซา
พิษณุโลกพร้อมที่จะเติบโตไปกับเศรษฐกิจที่ยั่งยืนของภูมิภาค

ความคืบหน้าของโครงการ : อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในเดือนตุลาคม ปี
2554

เงินลงทุน : ประมาณ 1,300 ล้านบาท (ไม่รวมเงินลงทุนในการก่อสร้างห้างสรรพสินค้าโรบินสัน
ซึ่งบริษัทห้างสรรพสินค้า โรบินสัน จำกัด (มหาชน) เป็นผู้รับผิดชอบดำเนินการก่อสร้าง)

โครงการเซ็นทรัลพลาซา พระราม 9

ที่ตั้ง : บริเวณสี่แยกถนนรัชดาภิเษกตัดกับถนนพระราม 9 และอยู่ติดกับสถานีรถไฟฟ้ามหานคร
สถานีพระราม 9 จังหวัดกรุงเทพมหานคร

ขนาดโครงการ : ที่ดินรวมประมาณ 15 ไร่ (สิทธิการเช่าสิ้นสุดปี 2583)
โดยมีพื้นที่โครงการรวมทั้งสิ้น 220,000 ตารางเมตร
ซึ่งประกอบด้วยห้างสรรพสินค้าโรบินสันซึ่งถือเป็น Flagship Store และมีผู้เช่าหลัก อาทิ ท็อปส์
ซูเปอร์มาร์เก็ต, พาวเวอร์ บาย, บีทูเอส, ซูเปอร์สปอร์ต และ ออฟฟิศ ดีโป เป็นต้น
นอกจากนี้ยังมีผู้เช่ารายย่อยประเภท ร้านค้าแฟชั่น ธนาคาร ศูนย์รับบริการต่างๆ
ร้านอาหารและเครื่องดื่ม รวมกว่า 330 ร้านค้า พร้อมทั้ง Ice-rink ขนาด 3,000 ตารางเมตร
พื้นที่เอ็นเตอร์เทนเมนส์คอมเพล็กซ์ซึ่งประกอบด้วยโรงภาพยนตร์ 10 โรง
นอกจากนี้โครงการยังประกอบด้วยพื้นที่สำนักงาน 16,400 ตารางเมตร
และมีพื้นที่จอดรถรองรับกว่า 2,500 คัน

ศักยภาพของโครงการ :
การที่โครงการตั้งอยู่ในเขตธุรกิจและบันเทิงที่มีระบบขนส่งมวลชนเชื่อมโยงการเดินทางที่มีความสะดวกจากหลากหลายเส้นทาง
ทั้งจากรถไฟฟ้าบีทีเอส รถไฟฟ้ามหานคร (โดยเป็นโครงการศูนย์การค้าของบริษัทเอกชน
รายแรกที่ได้รับการอนุญาตให้เชื่อมอุโมงค์ใต้ดินเข้ากับสถานีรถไฟฟ้ามหานคร สถานีพระราม 9)
และใกล้กับสถานีแอร์พอร์ตลิงค์และทางด่วนขั้นที่ 2 นอกจากนี้โครงการยังแวดล้อมด้วยที่พักอาศัย
โรงแรม อาคารสำนักงาน สถานทูต ศูนย์ส่งเสริมการส่งออก ศูนย์การแสดงสินค้า ศูนย์ประชุม
หน่วยงานราชการ และสถานศึกษา ทำให้โครงการเป็นจุดนัดพบใหม่ของลูกค้าที่มีกำลังซื้อสูง

ความคืบหน้าของโครงการ : บริษัท เซ็นทรัลพัฒนา ไนน์ สแควร์ จำกัด ซึ่งเป็นบริษัทย่อยที่ CPN
ถือหุ้นอยู่ 95% ได้เข้าทำสัญญาเช่าที่ดินระยะยาวกับเจ้าของที่ดินโครงการเซ็นทรัลพลาซา พระราม
9 เป็นระยะเวลา 30 ปี สิ้นสุด ณ วันที่ 30 มิถุนายน 2583 และมีสิทธิขอต่ออายุสัญญาได้อีก 10 ปี
โดย ณ ปัจจุบันโครงการเซ็นทรัลพระราม 9 อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในเดือนธันวาคม ปี
2554

เงินลงทุน : ประมาณ 5,100 ล้านบาท

โครงการเซ็นทรัลพลาซา สุราษฎร์ธานี

ที่ตั้ง : ทางหลวงสายท่าอากาศยานบรรจบกับทางหลวงหมายเลข 417 ตำบลวัดประดู่ อำเภอเมือง
จังหวัดสุราษฎร์ธานี

ขนาดโครงการ : ที่ดินรวมประมาณ 62 ไร่ (CPN เป็นเจ้าของกรรมสิทธิ์ที่ดิน)
โดยมีพื้นที่โครงการรวมทั้งสิ้น 73,500 ตารางเมตร ซึ่งเป็นพื้นที่ของ CPN จำนวน 52,200
ตารางเมตร โครงการนี้ประกอบด้วยห้างสรรพสินค้าและผู้เช่าหลัก อาทิ ท็อปส์ มาร์เก็ต,
พาวเวอร์ บาย, บีทูเอส, ซูเปอร์สปอร์ต เป็นต้น
นอกจากนี้ยังมีโรงภาพยนตร์และผู้เช่ารายย่อยประเภท ร้านค้าแฟชั่น ธนาคาร ศูนย์รับบริการต่างๆ
ร้านอาหารและเครื่องดื่ม รวมกว่า 250 ร้านค้า พร้อมด้วยศูนย์ประชุมเอนกประสงค์
โดยโครงการมีพื้นที่จอดรถรองรับกว่า 1,400 คัน

ศักยภาพของโครงการ :
โครงการตั้งอยู่ในจังหวัดสุราษฎร์ธานีซึ่งถือเป็นศูนย์กลางการค้าของภาคใต้ตอนบน
โดยตั้งอยู่บนถนนเศรษฐกิจสายใหม่ที่เชื่อมต่อระหว่างตัวเมืองกับสนามบิน
ทำให้สามารถรองรับการขยายตัวของเมืองและเข้าถึงกลุ่มเป้าหมายที่เป็นนักท่องเที่ยวชาวไทยและชาวต่างชาติที่มีการเติบโตอย่างต่อเนื่องได้
นอกจากนี้ โครงการยังรายล้อมด้วยสถานที่ท่องเที่ยวที่สำคัญ สถาบันการศึกษาระดับอุดมศึกษา
สถานที่ราชการ และมีอาณาเขตเชื่อมต่อ 5 จังหวัด
ซึ่งถือเป็นพื้นที่การค้าและการท่องเที่ยวที่สำคัญของภาคใต้

ความคืบหน้าของโครงการ : อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในเดือนมิถุนายน ปี
2555

เงินลงทุน : ประมาณ 2,200 ล้านบาท (ไม่รวมเงินลงทุนในการก่อสร้างห้างสรรพสินค้า
ซึ่งห้างสรรพสินค้าเป็นผู้รับผิดชอบดำเนินการก่อสร้าง)

โครงการเซ็นทรัลเฟสติวัล เชียงใหม่

ที่ตั้ง : บริเวณสี่แยกถนนซูเปอร์ไฮเวย์ตัดกับถนนเชียงใหม่-ดอยสะเก็ด ตำบลฟ้าฮ่าม อำเภอเมือง
จังหวัดเชียงใหม่ (ภาคเหนือของประเทศไทย)

ขนาดโครงการ : ที่ดินรวมประมาณ 70 ไร่ (CPN เป็นเจ้าของกรรมสิทธิ์ที่ดิน)
โดยมีพื้นที่โครงการรวมทั้งสิ้น 250,000 ตารางเมตร
ซึ่งประกอบด้วยห้างสรรพสินค้าเซ็นทรัลและร้านค้าชั้นนำกว่า 250 ร้านค้า
และมีพื้นที่จอดรถรองรับกว่า 2,000 คัน

ศักยภาพของโครงการ : โครงการตั้งอยู่บนทำเลที่มีศักยภาพ
แวดล้อมด้วยกลุ่มธุรกิจการค้าและการลงทุนบนถนนซูเปอร์ไฮเวย์
ซึ่งมีการคมนาคมที่สะดวกสบายเชื่อมต่อกับหลายจังหวัดในภาคเหนือ นอกจากนี้
จังหวัดเชียงใหม่และจังหวัดใกล้เคียงยังเป็นเมืองแห่งการท่องเที่ยวซึ่งเป็นที่นิยมของชาวไทยและต่างชาติ
ที่ช่วยเสริมศักยภาพการเติบโตในด้านกำลังซื้อเป็นอย่างมาก

ความคืบหน้าของโครงการ : อยู่ระหว่างการศึกษาในรายละเอียด

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในปี 2556

เงินลงทุน : ประมาณ 5,000 ล้านบาท (ไม่รวมเงินลงทุนในการก่อสร้างห้างสรรพสินค้าเซ็นทรัล
ซึ่งบริษัทห้างสรรพสินค้าเซ็นทรัล จำกัด เป็นผู้รับผิดชอบดำเนินการก่อสร้าง)

โครงการศูนย์การค้าบนที่ดินเดิมของบริเวณโรงเรียนเตรียมทหาร

ที่ตั้ง : บริเวณสี่แยกถนนพระราม 4 ตัดกับถนนวิทยุ และอยู่ติดกับสถานีรถไฟฟ้ามหานคร
สถานีพระราม 4 ซึ่งเป็นย่านศูนย์กลางธุรกิจ จังหวัดกรุงเทพมหานคร

ขนาดโครงการ : ที่ดินรวมประมาณ 40 ไร่

ศักยภาพของโครงการ : โครงการตั้งอยู่ในย่านศูนย์กลางธุรกิจของกรุงเทพฯ (Bangkok
Central District หรือ CBD) แวดล้อมด้วยอาคารสำนักงาน ศูนย์แสดงสินค้า ศูนย์ประชุม
และโรงแรม และมีการคมนาคมที่สะดวกจากทุกเส้นทาง มีสถานีรถไฟฟ้ามหานคร สถานีพระราม 4
ตั้งอยู่ด้านหน้าของโครงการ

คืบหน้าของโครงการ :
สำนักงานทรัพย์สินส่วนพระมหากษัตริย์ซึ่งเป็นเจ้าของกรรมสิทธิ์ในที่ดินได้ประกาศให้ CPN
เป็นผู้ชนะการประมูลเพื่อเป็นผู้พัฒนาที่ดินผืนดังกล่าวเป็นระยะเวลา 30 ปี โดย ณ ปัจจุบัน CPN
อยู่ระหว่างรอการเข้าลงนามในสัญญาเช่าที่ดินระยะยาวและการส่งมอบที่ดินจากสำนักงานทรัพย์สินส่วนพระมหากษัตริย์
ซึ่งคาดว่าการลงนามในสัญญาเช่าที่ดินระยะยาวจะเกิดขึ้นในปี 2554

โครงการในต่างประเทศ

ในระยะเวลา 3 ปีที่ผ่านมา CPN
ได้พิจารณาและศึกษาถึงโอกาสในการขยายการลงทุนไปยังต่างประเทศ
โดยมุ่งความสนใจไปยังประเทศในภูมิภาคเอเชียที่มีศักยภาพและมีอัตราการเติบโตทางเศรษฐกิจสูง
ด้วยเล็งเห็นถึงโอกาสทางธุรกิจและเพื่อเป็นการกระจายความเสี่ยงในการลงทุน อย่างไรก็ดี CPN
ได้ตระหนักถึงความแตกต่างของภาวะตลาด สภาวะการแข่งขัน
และความเสี่ยงของการทำธุรกิจในต่างประเทศ
จึงจัดตั้งคณะทำงานพิเศษเพื่อศึกษาในรายละเอียดของสภาพเศรษฐกิจ สังคม การเมือง
อุตสาหกรรมและการแข่งขัน กฎหมายการประกอบธุรกิจ และความเสี่ยงอื่นๆ
ที่อาจเกิดขึ้นในแต่ละประเทศที่ CPN ได้ให้ความสนใจ
เพื่อให้การลงทุนในต่างประเทศเป็นไปอย่างระมัดระวังและตั้งอยู่บนพื้นฐานของหลักการการเติบโตอย่างมั่นคงและยั่งยืน

การตลาดและภาวะการแข่งขัน

(ก) กลยุทธ์การแข่งขัน ช่องทางการจัดจำหน่ายและลักษณะลูกค้า

-   กลยุทธ์การแข่งขัน

การตอบสนองความต้องการของลูกค้าได้อย่างครบถ้วนเพื่อยกระดับการให้บริการ :

  การพัฒนาและให้เช่าพื้นที่ในศูนย์การค้าเพื่อประกอบธุรกิจค้าปลีกนั้น
  ผู้บริโภคที่เข้ามาใช้บริการจะมีความต้องการ ที่แตกต่างกัน
  และมีการเปลี่ยนแปลงพฤติกรรมการบริโภคอยู่ตลอดเวลา สำหรับบริษัท ฯ
  เองนั้นได้ดำเนินการพัฒนาปรับปรุงศูนย์การค้าพร้อมทั้งยกระดับมาตรฐานการให้บริการและการบริหารจัดการอย่างต่อเนื่องเพื่อสร้างความแตกต่างและความ
  ได้เปรียบในการแข่งขันเหนือคู่แข่งและเพื่อให้เป็นไปตามวิสัยทัศน์ของบริษัท ฯ
  ที่ต้องการเป็นผู้นำด้านการพัฒนาศูนย์การค้าด้วยมาตรฐานระดับโลก
  และโครงการศูนย์การค้าภายใต้การบริหารงานของ CPN จำนวน 10 ศูนย์การค้า จาก 15
  ศูนย์การค้า ได้รับการยกระดับมาตรฐานระบบการบริหารงานที่มีประสิทธิภาพ จาก ISO
  9001:2000 เป็น ISO 9001:2008 และมี
  2ศูนย์การค้าใหม่ที่ได้รับการรับรองระบบบริหารคุณภาพ ISO 9001:2008 เพิ่มเติมคือ
  ศูนย์การค้าเซ็นทรัลพลาซา แจ้งวัฒนะ และศูนย์การค้าเซ็นทรัลเฟสติวัล พัทยาบีช
  ทำให้ศูนย์การค้าของ CPN จำนวน 12 ศูนย์การค้าได้รับการรับรอง ISO 9001:2008 โดย
  CPN จะนำศูนย์การค้าที่เปิดให้บริการใหม่ขอรับการรับรองระบบบริหารคุณภาพ ISO 9001:2008
  ให้ครบถ้วนต่อไป นอกจากนี้ CPN ยังให้ความสำคัญต่อการจัดการและดูแลสิ่งแวดล้อมในปี 2552
  CPN ได้ดำเนินการปรับปรุงบ่อบำบัดในศูนย์การค้าเซ็นทรัลพลาซา ปิ่นเกล้า และ เซ็นทรัลพลาซา
  บางนา เพื่อให้ระบบการบำบัดน้ำเสียเป็นไปอย่างมีประสิทธิภาพ และศูนย์การค้าทั้ง 2 โครงการ
  ได้ขอรับการรับรองระบบการจัดการสิ่งแวดล้อมตามมาตรฐาน ISO 14001:2004
  เป็นที่เรียบร้อยแล้ว ซึ่งเป็นการแสดงให้เห็นถึงความมุ่งมั่นของบริษัทฯ
  ที่จะเป็นผู้นำในการพัฒนาศูนย์การค้าที่มีความเป็นเลิศทางด้านคุณภาพและความมีประสิทธิภาพของการดำเนินงานภายในองค์กรด้วยมาตรฐานระดับโลก
  ปัจจัยที่สำคัญอีกสิ่งหนึ่งที่จะสนับสนุนให้บริษัทฯ
  เป็นผู้นำด้านการพัฒนาศูนย์การค้าคือการสร้างแบรนด์ให้โดดเด่น เป็นที่นิยม
  และสามารถสื่อสารถึงความเป็นหนึ่งที่แตกต่างให้ผู้บริโภคได้รับรู้
  ดังเช่นศูนย์การค้าทุกโครงการนอกจากจะต้องมีมาตรฐานการให้บริการที่ดีเลิศแล้วยังมีการวางภาพลักษณ์ของโครงการศูนย์การค้าแต่ละแห่งให้มีบรรยากาศ
  และความเป็นเอกลักษณ์เฉพาะตัวที่สอดคล้องกับสิ่งแวดล้อมและความต้องการของลูกค้า เช่น
  ศูนย์การค้าเซ็นทรัลเฟสติวัล พัทยา บีช เป็นไลฟ์สไตล์ช้อปปิ้งคอมเพล็กซ์
  ริมชายหาดพัทยาที่ทันสมัยและเป็นศูนย์กลางไลฟ์สไตล์ระดับพรีเมียมที่ครบครันของภาคตะวันออก
  มีสถาปัตยกรรมที่โดดเด่นในรูปแบบรีสอร์ท สไตล์ที่ผสมผสานกับวิถีชีวิตในเมืองได้อย่างลงตัว
  มีบรรยากาศของช่วงวันหยุดที่สนุกสนานและมีสีสรรเพื่อสร้างประสบการณ์ศูนย์การค้าที่พิเศษสุดสำหรับทุกคน
  และศูนย์การค้าเซ็นทรัลพลาซา ชลบุรี
  ที่ได้รับการออกแบบให้สอดคล้องกับสภาพแวดล้อมของจังหวัดชลบุรี ที่เป็นเมืองแห่งน้ำ
  จึงได้นำมิติของน้ำในรูปแบบต่างๆ มาประยุกต์ใช้ในการออกแบบและตกแต่งศูนย์การค้า
  ภายใต้แนวคิดมหัศจรรย์แห่งสายน้ำ
  เพื่อให้ทุกคนได้เพลิดเพลินไปกับความงดงามของศิลปะและจินตนาการโลกใต้น้ำ
  และสำหรับเซ็นทรัลพลาซา ขอนแก่น
  ได้รับการออกแบบสถาปัตยกรรมที่แสดงออกถึงศิลปะและวัฒนธรรมของชาวอีสาน
  โดยประยุกต์จากลายผ้าไหมมัดหมี่ ดอกคูน และแคน และตกแต่งศูนย์การค้าอย่างมีสีสัน
  เพื่อสะท้อนถึงประเพณีรื่นเริงของชาวอีสาน และมีการจัดสร้างอาคารที่มีความสวยงาม
  ส่งเสริมให้ประตูเมืองขอนแก่นมีความสง่างามและโดดเด่น
  พร้อมทั้งศูนย์การค้ามีลานกิจกรรมขนาดใหญ่ สำหรับใช้เป็นพื้นที่ในการทำกิจกรรมของชุมชนด้วย

  การรักษาคุณภาพและชื่อเสียง :

  บริษัทฯ
  ได้ให้ความสำคัญและมุ่งมั่นที่จะยกระดับคุณภาพของการให้บริการแก่ผู้บริโภคและร้านค้าอย่างต่อเนื่อง
  บริษัทฯ ได้นำเกณฑ์รางวัลคุณภาพแห่งชาติ (Thailand Quality Award : TQA)
  มาเป็นแนวทางในการปรับปรุงประสิทธิผลและขีดความสามารถขององค์กร โดยในปี 2553
  ศูนย์การค้าเซ็นทรัลพลาซา เชียงใหม่ แอร์พอร์ต
  ได้รับรางวัลยอดเยี่ยมด้านการบริหารสู่ความเป็นเลิศ (Thailand Quality Class : TQC)
  จากสถาบันเพิ่มผลผลิตแห่งชาติ กระทรวงอุตสาหกรรม
  ซึ่งถือเป็นศูนย์การค้าแห่งแรกในเอเชียที่ได้รับรางวัลนี้
  โดยพิจารณาจากการจัดการและการบริหารองค์กรที่เป็นเลิศในทุกมิติของ CPN

  นอกจากนี้ บริษัทฯ ได้ให้ความสำคัญถึงการปรับปรุงวิธีการดำเนินงาน การพัฒนาบุคลากร
  การสำรวจและวิจัยตลาด การใช้หลักธรรมาภิบาลที่ดีในการบริหารองค์กร
  ทั้งนี้เพื่อที่จะยกระดับมาตรฐานการปฏิบัติงานให้ได้มาตรฐานระดับสากล
  ส่งมอบคุณค่าที่สูงขึ้นให้กับลูกค้าและหุ้นส่วนทางธุรกิจทุกฝ่าย สร้างความแตกต่าง
  สร้างสรรค์ศูนย์การค้าที่เป็นเลิศในทุกด้าน

  ดำเนินงานด้านการทำวิจัยธุรกิจและตลาดอย่างต่อเนื่อง :

  ในปีที่ผ่านมาบริษัทฯ
  ได้ทำการสำรวจข้อมูลทางการตลาดโดยศึกษาความพึงพอใจของลูกค้าที่มีความต้องการหลากหลายและแตกต่างกัน
  ศึกษาพฤติกรรมลูกค้ากลุ่มเป้าหมาย การรับรู้และความนิยมในแบรนด์ของบริษัทฯ
  และการศึกษาประสิทธิภาพของกิจกรรมทางการตลาด เพื่อทำให้บริษัทฯ
  สามารถเข้าใจและเข้าถึงความต้องการของกลุ่มลูกค้าได้ดียิ่งขึ้นและนำมาพัฒนาและปรับปรุงแผนงานการตลาด
  บริษัทฯ
  ยังได้ศึกษาความต้องการและรับฟังความคิดเห็นของผู้เช่าพื้นที่เพื่อนำมาพัฒนาศูนย์การค้าร่วมกันเพื่อให้ลูกค้าได้รับความพึงพอใจสูงสุด
  จากผลการสำรวจความพึงพอใจของผู้เช่า หรือ “eQ Index” ในปี 2553
  ซึ่งสำรวจโดยบริษัทวิจัยทางการตลาด AC Nielsen ปรากฏว่า บริษัทฯ
  ได้รับระดับความพึงพอใจจากผู้เข้ามาใช้บริการภายในศูนย์การค้าของ CPN
  มีระดับความพึงพอใจโดยรวมเฉลี่ยอยู่ที่ 77%
  นอกจากนี้การวิจัยตลาดเพื่อวัดสถานะการแข่งขันในธุรกิจค้าปลีกเพื่อเปรียบเทียบกับคู่แข่งขันนั้นเป็นสิ่งที่จำเป็นและมีความสำคัญอย่างยิ่ง
  โดยเฉพาะในตลาดที่มีสภาวะการแข่งขันสูงและมีกลุ่มลูกค้าที่มีความเป็นลักษณะเฉพาะและมีความต้องการที่เปลี่ยนแปลงอย่างรวดเร็ว

  การสร้างและเพิ่มพูนความสัมพันธ์ที่ดีกับพันธมิตรทางธุรกิจในด้านผู้เช่าหลักและร้านค้าปลีก :

  การบริหารจัดการในส่วนของการคัดเลือกร้านค้าที่เข้ามาเช่าทำธุรกิจภายในศูนย์การค้านั้นเป็นสิ่งที่ทางบริษัทฯ
  ให้ความสำคัญอย่างยิ่งและถือเป็นหนึ่งในกลยุทธ์ทางการตลาดที่สำคัญเพราะเป็นสิ่งที่ส่งเสริมภาพลักษณ์ของศูนย์การค้า
  เช่น ผู้เช่าหลักที่เป็นห้างสรรพสินค้าชั้นนำ ได้แก่ ห้างสรรพสินค้าเซ็นทรัล,
  ห้างสรรพสินค้าโรบินสัน, ห้างสรรพสินค้าเซน และร้านค้าที่เป็นศูนย์รวมสินค้าเฉพาะทาง เช่น
  พาวเวอร์บาย, ซูเปอร์สปอร์ต, บีทูเอส, โฮมเวิร์ค, ท๊อปส์ซุปเปอร์มาร์เก็ต, ออฟฟิศ ดีโป,
  โรงภาพยนตร์, โบว์ลิ่ง, สวนสนุก และอื่น ๆ บริษัทฯ
  ได้ทำการคัดเลือกผู้เช่าหลักที่มีคุณภาพและมีความเหมาะสม
  เพื่อดึงดูดลูกค้าให้เข้ามาใช้บริการอย่างต่อเนื่องและสม่ำเสมอ ในส่วนของร้านค้าปลีกบริษัทฯ
  ได้เลือกสรรร้านค้าที่มีคุณภาพและมีแนวทางในการทำธุรกิจที่สอดคล้องกับบริษัทฯ
  ที่ให้ความสำคัญกับการพัฒนาสินค้าและการให้บริการ
  การพัฒนาแผนการตลาดอย่างเป็นระบบทำให้บริษัทฯ สามารถรู้ทิศทางของตลาด
  และสามารถตอบสนองความต้องการของตลาดได้อย่างถูกต้องและสามารถพัฒนาศักยภาพทางธุรกิจค้าปลีกซึ่งเป็นประโยชน์ร่วมกันกับร้านค้าผู้เช่าพื้นที่ในศูนย์การค้า
  บริษัทฯ ได้มีการจัดกิจกรรมเพื่อกระชับความสัมพันธ์กับผู้เช่าอย่างต่อเนื่อง เช่น
  การประชุมกับร้านค้าผู้เช่าเพื่อร่วมพัฒนาแผนการตลาด
  การจัดสัมมนาเพื่อให้ข้อมูลทิศทางเศรษฐกิจและเสริมสร้างความรู้ด้านธุรกิจค้าปลีกให้แก่ร้านค้าผู้เช่าเพื่อนำไปใช้ในการพัฒนาปรับปรุงธุรกิจของตนให้แข็งแกร่ง
  รวมถึงการจัดกิจกรรมเพื่อกระชับความสัมพันธ์กับผู้เช่าและให้ข่าวสารข้อมูลทางการตลาดใหม่ๆ
  เพื่อให้การดำเนินธุรกิจไปในทิศทางเดียวกัน จากผลการสำรวจความพึงพอใจของผู้เช่า หรือ
  “eQ Index” ในปี 2553 ซึ่งสำรวจโดยบริษัทวิจัยทางการตลาด AC Nielsen ปรากฏว่า
  บริษัทฯ ได้รับระดับความพึงพอใจจากร้านค้าโดยรวมที่ 75%
  รวมไปถึงการจัดงานแข่งขันกีฬากอล์ฟระหว่างผู้บริหารของบริษัทฯ
  และผู้เช่าพื้นที่ซึ่งจัดขึ้นเป็นประจำทุกปี

  การจัดพื้นที่และแบ่งประเภทของร้านค้า (Zoning and Tenant Mix)
  ภายในศูนย์การค้าให้เป็นหมวดหมู่:

  บริษัทฯ มีระบบการจัดการที่มีประสิทธิภาพในการคัดเลือก แบ่งประเภท และจัดวางร้านค้า
  เพื่อให้ตรงกับความต้องการของลูกค้า
  ซึ่งจะเป็นการสร้างคุณค่าที่เพิ่มขึ้นให้กับลูกค้าและเป็นประโยชน์ต่อร้านค้าผู้เช่าพื้นที่ บริษัทฯ
  ได้อาศัย
  ประสบการณ์จากการบริหารศูนย์การค้ามาเป็นระยะเวลายาวนานมาใช้ในการคัดเลือกร้านค้า
  จัดสรร
  และแบ่งประเภทร้านค้าให้มีความสอดคล้องและสนับสนุนการทำธุรกิจของร้านค้าปลีกในศูนย์การค้า
  รวมถึงการสร้างประสบการณ์การจับจ่ายใช้สอยที่แตกต่างและสร้างความพึงพอใจแก่ลูกค้าที่เข้ามาใช้บริการอีกด้วย

  การออกแบบศูนย์การค้าอย่างพิถีพิถัน เน้นความสวยงามทันสมัย
  โดยคงไว้ซึ่งการวางระบบรักษาความปลอดภัยที่ดีควบคู่กัน :

  บริษัทฯ
  คำนึงถึงความสำคัญของการออกแบบศูนย์การค้าให้มีความทันสมัยและตรงกับความต้องการของลูกค้า
  โดยได้มีการสำรวจความต้องการของลูกค้าที่เป็นกลุ่มเป้าหมายในแต่ละพื้นที่
  เพื่อนำมาพัฒนาศูนย์การค้าให้ตรงกับความต้องการของลูกค้าและมีการออกแบบที่สะท้อนภาพลักษณ์ของแต่ละโครงการโดยให้กลมกลืนกับสภาพแวดล้อม
  บรรยากาศ และ วัฒนธรรมของแต่ละพื้นที่ เช่น
  การตกแต่งแบบบรรยากาศการพักผ่อนริมชายหาของคนทันสมัยในโครงการเซ็นทรัลเฟสติวัล พัทยา
  บีช, การตกแต่งแบบบรรยากาศโลกใต้น้ำในโครงการเซ็นทรัลพลาซา ชลบุรี,
  การตกแต่งแบบเพื่อสะท้อนศิลปะและวัฒนธรรมแห่งอีสานในโครงการเซ็นทรัลพลาซา ขอนแก่น
  และการออกแบบศูนย์การค้าเซ็นทรัลเวิลด์ที่ตั้งอยู่ใจกลางเมืองให้เป็นศูนย์การค้าครบวงจรที่ประกอบไปด้วยร้านค้าแบรนด์เนม,
  ร้านอาหาร และร้านค้าปลีกที่ทันสมัย บริษัทฯ ได้ให้ความสำคัญกับการวางส่วนประกอบต่าง ๆ
  ของศูนย์การค้า เช่น ทางเดิน, บันไดเลื่อน, ลิฟท์, ห้องน้ำ ฯลฯ
  ให้ลงตัวและสร้างความสะดวกสบาย ประกอบกับการเลือกสรรและจัดวางร้านค้าอย่างเหมาะสม
  และได้พัฒนารูปแบบการตกแต่งภายในศูนย์การค้าเพื่อส่งเสริมบรรยากาศในการจับจ่ายใช้สอยมีความทันสมัยอยู่เสมอ
  เพื่อการให้บริการและตอบสนองความต้องการของลูกค้าได้อย่างลงตัว
  โดยให้ความสำคัญกับการบริหารพื้นที่ใช้สอยให้เกิดประโยชน์สูงสุดขณะเดียวกันกับต้องมีความปลอดภัยทั้งต่อร้านค้าผู้เช่าพื้นที่และตัวลูกค้าด้วย
  บริษัทฯ ได้ให้ความสำคัญกับความปลอดภัยทั้งในด้านความเสี่ยงจากอัคคีภัยและวินาศภัย
  โดยบริษัทฯ
  ได้จัดให้พนักงานมีการซักซ้อมเพื่อรองรับเหตุการณ์ดังกล่าวพร้อมทั้งมีการตรวจสอบอุปกรณ์ความปลอดภัยที่เกี่ยวข้อง
  และในปีที่ผ่านมาได้มีการติดตั้งกล้องวงจรปิดและ โทรศัพท์ฉุกเฉินเพิ่มขึ้นอีกด้วย

  การประกอบธุรกิจที่เกี่ยวเนื่องและส่งเสริมกันกับโครงการศูนย์การค้า :

  การประกอบธุรกิจที่เกี่ยวเนื่องและส่งเสริมกันกับการพัฒนาศูนย์การค้านอกจากจะเป็นการขยายฐานรายได้ให้กับบริษัทฯ
  แล้วยังเป็นการสร้างผลประโยชน์ส่วนเพิ่มจากการที่ธุรกิจศูนย์การค้าและธุรกิจที่เกี่ยวเนื่องต่างเอื้อประโยชน์ซึ่งกันและกัน
  การพัฒนาอาคารสำนักงาน โรงแรม และอาคารที่พักอาศัยให้เช่านั้น
  บริษัทฯจะพัฒนาขึ้นมาในบริเวณเดียวกับโครงการศูนย์การค้าซึ่งมีสินค้าและบริการที่ครบครันประกอบกับมีที่จอดรถจำนวนมาก
  จึงสามารถอำนวยความสะดวกให้กับลูกค้าในอาคาร
  สำนักงานและลูกค้าในอาคารที่พักอาศัยได้เป็นอย่างดี
  ซึ่งเป็นการส่งเสริมอุปสงค์ให้กับธุรกิจอาคารสำนักงานและอาคารที่พักอาศัยและเป็นการเพิ่มอุปสงค์ให้กับศูนย์การค้าไปด้วยในขณะเดียวกัน
  เช่น โครงการเซ็นทรัลเวิลด์ ซึ่งภายในบริเวณโครงการได้มีการพัฒนา “โรงแรมเซ็นทรัลเวิลด์”
  ซึ่งเป็นคอนเวนชั่นโฮเต็ล ระดับ 5 ดาว พร้อมห้องประชุมขนาดประมาณ 16,000 ตารางเมตร
  ภายใต้การบริหารงานของบริษัท โรงแรมเซ็นทรัลเวิลด์ จำกัด (กลุ่มบริษัท โรงแรมเซ็นทรัล
  พลาซ่า จำกัด (มหาชน)) และสำหรับโครงการเซ็นทรัลพลาซา
  แจ้งวัฒนะซึ่งเป็นศูนย์การค้าที่มีขนาดใหญ่ ทันสมัย และครบวงจรที่สุดในกรุงเทพฯ ตอนบน บริษัท
  ฯ ได้พัฒนาอาคารสำนักงานขึ้นในบริเวณโครงการเช่นกัน ซึ่งการพัฒนาอาคารสำนักงานนั้นบริษัทฯ
  มีการคัดเลือกผู้เช่าที่มีความน่าเชื่อถือและมีการประกอบกิจการในหลากหลายธุรกิจ
  และทำการจัดสรรพื้นที่ให้ตรงกับความต้องการของผู้เช่า
  เพื่อให้เกิดประโยชน์สูงสุดกับทั้งผู้เช่าอาคารและผู้เข้ามาติดต่อ
  โดยที่มุ่งเน้นการให้บริการหลังการขายที่สม่ำเสมอ อาคารสำนักงานส่วนใหญ่ของบริษัทฯ
  มีกลุ่มลูกค้าที่ประกอบธุรกิจที่มีความเกี่ยวเนื่องกับศูนย์การค้า เช่น สถานเสริมความงาม,
  สถานออกกำลังกาย Fitness & Spa, บริษัทหลักทรัพย์ และสถาบันการศึกษาต่าง ๆ
  ในขณะที่อาคารสำนักงานเซ็นทรัลเวิลด์ บริษัท ฯ
  ได้วางกลยุทธ์ทางการตลาดให้เป็นศูนย์รวมบริษัทชั้นนำจากทั้งในประเทศและต่างประเทศ
  เนื่องจากเป็นอาคารสำนักงานเกรดเอที่มีทำเลที่ตั้งอยู่ใจกลางธุรกิจของกรุงเทพมหานครและมีเทคโนโลยีที่ทันสมัยที่สุดแห่งหนึ่ง

  ธุรกิจโรงแรมในบริเวณโครงการศูนย์การค้า
  เนื่องจากมีอุปสงค์ส่งเสริมกันกับธุรกิจศูนย์การค้าและเป็นการเพิ่มมูลค่าให้กับโครงการด้วยการใช้ที่ดินให้เกิดประโยชน์อย่างคุ้มค่าเพื่อผลตอบแทนจากการลงทุนสูงสุด
  หลักการในการพิจารณาลงทุนที่สำคัญประกอบด้วย ทำเลที่ตั้งของโครงการ อุปสงค์ อุปทาน
  และสภาวะแวดล้อมของบริเวณนั้นๆ รวมถึงศักยภาพการเติบโตของโครงการ ทั้งนี้
  ธุรกิจโรงแรมประกอบด้วยห้องพัก ห้องสัมมนา และ ศูนย์ประชุม
  เพื่อรองรับการเติบโตของอุตสาหกรรมการท่องเที่ยวและอุตสาหกรรม MICE: Meeting
  Incentive Convention and Exhibition (การจัดการประชุมเชิงธุรกิจ
  การค้าและจัดแสดงสินค้านานาชาติ) ปัจจุบันบริษัทฯ เป็นเจ้าของธุรกิจโรงแรมจำนวน 2 แห่ง
  คือ โรงแรมเซ็นทารา อุดรธานี ซึ่งมีขนาด 255 ห้อง (เดิมคือ โรงแรมเจริญศรี แกรนด์ รอยัล
  ซึ่งเป็นส่วนหนึ่งของโครงการเจริญศรีคอมเพล็กซ์ที่ บริษัทฯ ได้เข้าซื้อกิจการในเดือนเมษายน ปี
  2552) และโรงแรมฮิลตัน พัทยา ซึ่งมีขนาด 300 ห้อง
  (ตั้งอยู่ในบริเวณเดียวกับโครงการศูนย์การค้าเซ็นทรัลเฟสติวัล พัทยา บีช
  เริ่มเปิดให้บริการในเดือนพฤศจิกายน 2553) ทั้งนี้ CPN
  ได้ว่าจ้างให้บริษัทที่มีความชำนาญด้านการบริหารโรงแรม คือ บริษัท โรงแรมเซ็นทรัล พลาซา
  จำกัด (มหาชน) และบริษัท ฮิลตัน โฮเต็ล คอร์ปอเรชั่น เป็นผู้บริหารโรงแรมเซ็นทารา
  อุดรธานี และโรงแรมฮิลตัน พัทยา ตามลำดับ เพื่อการบริหารจัดการให้เกิดประโยชน์สูงสุด

  ในส่วนของการดำเนินธุรกิจศูนย์อาหารภายในศูนย์การค้าที่มีวัตถุประสงค์หลักเพื่อให้บริการและให้ความสะดวกกับลูกค้าที่เข้ามาใช้บริการในศูนย์การค้านั้น
  บริษัทฯ ได้คัดเลือกร้านอาหารที่มีชื่อเสียง เป็นที่นิยม และเน้นให้มีความหลากหลาย มีรสชาติที่ดี
  และมีราคาที่เหมาะสม พร้อมทั้งปรับปรุงบรรยากาศภายในให้มีความทันสมัย
  และรักษามาตรฐานของอาหารและการบริการให้ดีอยู่เสมอ
  นอกจากนี้บริษัทฯได้ทำการโฆษณาและจัดรายการส่งเสริมการขาย เช่น การสะสมยอดการซื้อ,
  การให้คูปองส่วนลด เพื่อดึงดูดให้ลูกค้าเข้ามาใช้บริการอีกด้วย

  ในส่วนของการสร้างสวนน้ำและสวนพักผ่อนนั้น บริษัทฯ
  จะพิจารณาลงทุนในกรณีที่มีพื้นที่เพียงพอและเหมาะสมกับกลุ่มลูกค้าในบริเวณนั้นๆ
  ซึ่งกลุ่มลูกค้าเป้าหมายจะเป็นกลุ่มครอบครัวที่เข้ามาพักผ่อนและใช้เวลาในวันหยุดร่วมกัน

  ความรับผิดชอบต่อสังคม และสิ่งแวดล้อม :

  CPN ดำเนินธุรกิจตามพันธกิจที่จะพัฒนาสู่การเป็นผู้ที่ได้รับการชื่นชมสูงสุดทั้งจากชุมชนและสังคม
  โดยหนึ่งในหลักการดำเนินธุรกิจที่บริษัทยึดมั่น คือ “ใส่ใจดูแลสังคม ห่วงใยกันและกัน”
  อันมีพื้นฐานมาจากค่านิยมร่วมขององค์กรที่ว่า “สร้างสรรค์ด้วยความเชื่อมั่น
  สู่ความเป็นเลิศร่วมกัน” และหลักบรรษัทภิบาลขององค์กรอันประกอบด้วย “ซื่อสัตย์ สุจริต
  เปิดกว้าง โปร่งใส ให้ความเสมอภาค ให้ความเป็นธรรม ยึดมั่นคำสัญญา และใส่ใจดูแลสังคม”

  ตั้งแต่เริ่มต้น CPN ดำเนินธุรกิจด้วยสำนึกรับผิดชอบต่อสังคม ชุมชน
  และสิ่งแวดล้อมทั้งในระดับองค์กรและระดับกลุ่มบริษัทร่วมกับบริษัทในเครือเซ็นทรัล
  โดยเน้นในด้านของการอนุรักษ์พลังงาน การรักษาสิ่งแวดล้อมของพื้นที่และชุมชนรอบข้าง
  การส่งเสริมวัฒนธรรมอันดีของท้องถิ่น ตลอดจนการสนับสนุนด้านการศึกษาและการพัฒนาเยาวชน

  ในปี 2553 CPN ได้ปรับปรุงโครงสร้างการบริหารจัดการความยั่งยืน
  โดยแต่งตั้งคณะกรรมการการพัฒนาสู่ความยั่งยืน ซึ่งมีกรรมการผู้จัดการใหญ่เป็นประธาน
  และคณะผู้บริหารของบริษัทเป็นกรรมการ
  ขึ้นมาทดแทนคณะกรรมการอนุรักษ์สิ่งแวดล้อมและความปลอดภัย
  เพื่อให้มั่นใจว่านโยบายและแผนการดำเนินงานต่างๆ
  ครอบคลุมและสอดคล้องกับแนวทางของการพัฒนาสู่ความยั่งยืนและมีการนำไปปฏิบัติอย่างมีประสิทธิผล

  ปัจจุบัน CPN แบ่งโครงสร้างในการบริหารนโยบายการบริหารจัดการความยั่งยืนออกเป็น 2 ส่วน
  คือ

-   โครงสร้างในการบริหารด้านพลังงาน สิ่งแวดล้อม และอาชีวอนามัย

-   โครงสร้างในการบริหารนโยบาย และโครงการเพื่อสังคมและชุมชนที่ยั่งยืน

  และได้มีการรณรงค์สื่อสารไปยังพนักงานทุกระดับเพื่อสร้างจิตสำนึกร่วมกันว่า
  การแสดงความรับผิดชอบต่อสังคม ชุมชน และสิ่งแวดล้อม เป็นเรื่องใกล้ตัว สนุก
  และง่ายทำได้ทุกวัน

[]

ด้านการอนุรักษ์พลังงาน

CPN สำนึกในการใช้พลังงานอย่างคุ้มค่าและรู้คุณค่ามาโดยตลอด
เพราะเราตระหนักว่าการบริหารศูนย์การค้านั้น จักต้องใช้พลังงานจำนวนเท่าๆ
กับอุตสาหกรรมขนาดย่อมๆ CPN จึงมีนโยบายในการอนุรักษ์พลังงานใน 3 มิติควบคู่กันไป
อันประกอบด้วย

  1) ด้านเทคนิค คือ
  การนำเทคโนโลยีที่ทันสมัยและเป็นมิตรกับสิ่งแวดล้อมมาปรับใช้ในโครงการต่างๆ ของ CPN

  2) ด้านโครงสร้างองค์กรและนโยบาย คือ
  การกำหนดนโยบายและคณะทำงานด้านอนุรักษ์พลังงานที่ชัดเจนทั้งในระดับผู้บริหาร ระดับจัดการ
  และระดับปฏิบัติการ รวมไปถึงคณะผู้ตรวจประเมิน อันประกอบด้วยตัวแทนในระดับต่างๆ
  จากหน่วยงานที่เกี่ยวข้อง เช่น ฝ่ายบริหารโครงการก่อสร้าง ฝ่ายพัฒนาธุรกิจ
  ฝ่ายบริหารทรัพย์สิน และฝ่ายการตลาด เพื่อเป็นผู้ร่วมดูแลนโยบายนี้อย่างจริงจัง

  3) ด้านพฤติกรรมหรือด้านบุคลากร คือ การสื่อสาร และการรณรงค์ให้พนักงาน ผู้เช่า
  ผู้ใช้บริการ และชุมชนโดยรอบศูนย์การค้า มีส่วนร่วมและมีจิตสำนึกในการอนุรักษ์พลังงาน

นวัตกรรมด้านการอนุรักษ์พลังงาน

CPN ได้นำความรู้และประสบการณ์ด้านการอนุรักษ์พลังงานมาดำเนินการอย่างเป็นรูปธรรมตั้งแต่ปี
2548 เริ่มจากการจัดเก็บข้อมูลดัชนีการใช้พลังงาน (Specific Energy Consumption: SEC)
หรือพลังงานต่อพื้นที่ใช้สอย
เพื่อใช้ในการบริหารจัดการการใช้พลังงานในแต่ละเดือนให้มีประสิทธิภาพและเกิดประสิทธิผลมากที่สุด
ตลอดจนนำข้อมูลดังกล่าวมาวิเคราะห์และใช้อ้างอิงในการกำหนดนโยบายในการบริหารจัดการพลังงานในแต่ละปี
อันนำไปสู่นวัตกรรมในกระบวนการบริหารจัดการพลังงานอย่างยั่งยืนของ CPN

นอกจากนั้น CPN ยังมีการนำเทคโนโลยีที่ทันสมัย และเป็นมิตรกับสิ่งแวดล้อมมาปรับใช้ในธุรกิจ อาทิ
การประยุกต์ใช้นวัตกรรมด้านการออกแบบภายใต้แนวคิด Leadership in Energy &
Environmental Design หรือ LEED
ซึ่งเน้นการออกแบบตัวอาคารให้สามารถใช้แสงธรรมชาติได้มากขึ้น
เพื่อช่วยเรื่องการประหยัดพลังงาน มีการนำวัสดุที่เป็นมิตรต่อสิ่งแวดล้อมมาใช้
รวมทั้งเพิ่มสัดส่วนพื้นที่สีเขียวในตัวอาคาร
การนำนวัตกรรมระบบปรับอากาศขนาดใหญ่ที่มีประสิทธิภาพดีที่สุด (High Efficiency Chiller)
มาเปลี่ยนทดแทนเครื่องปรับอากาศระบบเดิมซึ่งช่วยประหยัดพลังงานและใช้สารทำความเย็นที่เป็นมิตรต่อสิ่งแวดล้อม
ซึ่งดำเนินการควบคู่ไปกับการนำอุปกรณ์ปรับความเร็วรอบมอเตอร์ไฟฟ้า (Variable Speed
Drive: VSD) เครื่องสูบน้ำเย็นในระบบปรับอากาศ
มาปรับใช้ในระบบบำบัดน้ำที่หอระบายความร้อน

เพื่อแสดงให้เห็นถึงเจตนารมณ์อันแน่วแน่ด้านการอนุรักษ์พลังงานในระดับมหภาค CPN
ได้เข้าร่วมโครงการส่งเสริมการอนุรักษ์พลังงานโครงการต่างๆ อย่างต่อเนื่อง อาทิ

-   การเข้าร่วมเป็นหนึ่งในอาคารอนุรักษ์พลังงานโดยการติดฉลากกับกรมพัฒนาพลังงานทดแทนและอนุรักษ์พลังงาน
    กระทรวงพลังงาน
    เพื่อช่วยปลูกจิตสำนึกในการอนุรักษ์พลังงานและเสริมสร้างสิ่งแวดล้อมที่ดีร่วมกันกับสังคม
    ซึ่งศูนย์การค้าของ CPN ที่ได้รับรางวัลอาคารอนุรักษ์พลังงานประจำปี 2552 ระดับดี ได้แแก่
    ศูนย์การค้าเซ็นทรัลพลาซา แจ้งวัฒนะ และศูนย์การค้าเซ็นทรัลเฟสติวัล พัทยาบีช

-   การเข้าร่วมโครงการ Thailand Energy Awards
    จัดโดยกรมพัฒนาพลังงานทดแทนและการอนุรักษ์พลังงาน กระทรวงพลังงาน
    ได้ดำเนินการจัดการประกวด
    โดยมีวัตถุประสงค์เพื่อเป็นการยกย่องและแสดงความชื่นชมแก่ผู้ประกอบการที่มีผลงานดีเด่นด้านการอนุรักษ์พลังงานและการพัฒนาพลังงานทดแทน
    รวมทั้งสร้างจิตสำนึกให้ผู้ที่เกี่ยวข้องนำไปปฏิบัติหรือประยุกต์ใช้ให้เกิดผลเป็นรูปธรรมอย่างยั่งยืน
    ซึ่งในปี 2553 ศูนย์การค้าเซ็นทรัลพลาซา พระราม 2
    ได้รับรางวัลดีเด่นด้านการอนุรักษ์พลังงานประเภทอาคารควบคุม
    และศูนย์การค้าเซ็นทรัลพลาซา แจ้งวัฒนะ
    ได้รับรางวัลสร้างสรรค์เพื่อการอนุรักษ์พลังงานดีเด่น ประเภทอาคารใหม่

-   การเข้าร่วมแข่งขันโครงการ BEAT 2010 หรือ Building Energy Award of
    Thailand ซึ่งเป็นโครงการที่สำนักงานนโยบายและแผนพลังงาน (สนพ.) กระทรวงพลังงาน
    ริเริ่มขึ้น
    เพื่อกระตุ้นให้ประชาชนทั่วไปตื่นตัวในการอนุรักษ์พลังงานจากตัวอย่างจริงของอาคารที่เป็นที่รู้จักและสร้างบุคลากรด้านการอนุรักษ์พลังงานระดับประเทศในระยะยาว
    โดยกำหนดจะประกาศผลในเดือนสิงหาคม 2554

ด้านสิ่งแวดล้อม

CPN
เห็นถึงคุณค่าของทรัพยากรธรรมชาติที่มีอยู่อย่างจำกัดและใส่ใจในคุณภาพชีวิตของผู้มีส่วนได้เสียและชุมชน
รวมถึงสิ่งแวดล้อมโดยรอบพื้นที่ศูนย์การค้า
จึงกำหนดนโยบายที่ชัดเจนด้านการอนุรักษ์สิ่งแวดล้อมตั้งแต่การออกแบบ ก่อสร้างศูนย์การค้า
ไปจนถึงการบริหารศูนย์การค้า ผ่านกระบวนการดำเนินธุรกิจหลัก อาทิ

-   การกำหนดนโยบายความปลอดภัยงานก่อสร้าง ซึ่งครอบคลุมไปถึงมาตรฐานความปลอดภัย
    แนวทางในการควบคุมและดูแลผลกระทบต่อสิ่งแวดล้อม คู่มือควบคุมคุณภาพของงานก่อสร้าง
    และแนวทางปฏิบัติสำหรับผู้รับเหมาก่อสร้างเพื่อให้งานก่อสร้างดำเนินการไปตามมาตรฐานความปลอดภัยของ
    CPN

-   การติดตั้งบ่อบำบัดน้ำเสียตามกฎหมายกำหนดและมีการใช้วิธีการทางชีวภาพในการบำบัดน้ำเสีย
    มีกระบวนการตรวจวัด บันทึก และจัดทำรายงานก่อนการปล่อยน้ำเสียลงสู่แหล่งน้ำสาธารณะ

-   มีการติดตั้งระบบ CO Detector เพื่อตรวจวัดระดับก๊าซคาร์บอนมอนออกไซด์ (CO)
    บริเวณอาคารจอดรถไม่ให้เกินกว่ามาตรฐานกำหนด

CPN ถือเป็นผู้บริหารศูนย์การค้าแห่งแรกในประเทศไทยที่นำมาตรฐานการจัดการสิ่งแวดล้อม ISO
14001:2004 มาใช้ในการบริหารจัดการศูนย์การค้าเพื่อลดผลกระทบเชิงลบต่อสิ่งแวดล้อม ณ สิ้นปี
2553 ศูนย์การค้าภายใต้การบริหารของ CPN ได้รับการรับรองมาตรฐาน ISO 14001:2004 แล้ว
4 โครงการ ได้แก่ เซ็นทรัลพลาซา ปิ่นเกล้า เซ็นทรัลพลาซา บางนา เซ็นทรัลพลาซา เชียงใหม่
แอร์พอร์ต และเซ็นทรัล เซ็นเตอร์ พัทยา
และจะขยายผลให้ทุกศูนย์การค้าให้ได้รับการรับรองมาตรฐาน ISO 14001:2004 ภายในปี 2555

ด้านอาชีวะอนามัยและความปลอดภัย

หนึ่งในนโยบายการการบริหารจัดการความยั่งยืนของ CPN
คือการควบคุมดูแลสภาพแวดล้อมพื้นที่ภายในและบริเวณโดยรอบศูนย์การค้า อาคารสำนักงาน
และอาคารที่พักอาศัยให้เช่าของ CPN
ให้มีความปลอดภัยต่อชีวิตและทรัพย์สินต่อผู้เช่าและผู้มาใช้บริการ

ด้านความปลอดภัยทั้งในด้านทรัพย์สินและตัวบุคคล:

-   มีการติดตั้ง CCTV ทั้งในบริเวณที่จอดรถและภายในศูนย์
    และมีการตรวจสอบเครื่องมืออย่างสม่ำเสมอ

-   มีการจัดทำตารางและแผนการตรวจเช็คและซ่อมบำรุงอุปกรณ์ต่างๆ อาทิ ลิฟท์ บันไดเลื่อน
    เตาแก๊สและอุปกรณ์หุงต้ม เป็นต้น

-   มีการจัดทำแผนเผชิญเหตุและควบคุมสถานการณ์ภายใต้ภาวะฉุกเฉินตามมาตาฐาน ISO
    9001:2008

ด้านสุขภาพ:

-   การกำหนดนโยบายในการจัดการและควบคุมอากาศภายในอาคารตามที่กฎหมายกำหนดและตามมาตรฐานระบบการจัดการด้านสิ่งแวดล้อม
    ISO14001:2004 ซึ่งเป็นมาตรฐานสากลที่ CPN
    นำมาใช้เป็นแนวทางในการบริหารศูนย์การค้า

-   มีการติดตั้งระบบเติมอากาศอัตโนมัติ เพื่อดูดอากาศสะอาด (Fresh air)
    จากภายนอกอาคารมาเติมอากาศภายในอาคาร ในส่วนของลานจอดรถภายในตัวอาคาร
    มีการติดตั้งระบบ CO Detector เพื่อตรวจวัดระดับก๊าซคาร์บอนมอนออกไซด์ (CO)
    บริเวณอาคารจอดรถไม่ให้เกินกว่ามาตรฐานกำหนด

-   มีการตรวจประเมินผู้ประกอบการร้านอาหารในศูนย์การค้าเป็นประจำ
    และจัดทำโครงการครัวสะอาด
    เพื่อรณรงค์ส่งเสริมให้ผู้ประกอบการร้านอาหารในศูนย์ตระหนักถึงสุขอนามัยในการประกอบการร้านอาหารที่ดี

-   มีระบบสุขาภิบาล ระบบการจัดเก็บและขนย้ายขยะมูลฝอยที่ถูกสุขลักษณะ

-   มีการติดตั้งเจลทำความสะอาดบริเวณทางเข้าออกศูนย์การค้า

-   ในช่วงที่มีโรคเกี่ยวกับทางเดินหายใจแพร่ระบาด
    มีการเพิ่มความถี่ในการทำความสะอาดเป็นพิเศษ
    และมีการนำระบบฆ่าเชื้อที่ใช้ในโรงพยาบาลมาใช้โดยรอบบริเวณพื้นที่ศูนย์การค้า
    ตลอดจนมีการติดประกาศประชาสัมพันธ์วิธีป้องกันการติดต่อโรคเกี่ยวกับทางเดินหายใจ

CPN เพาะกล้าปัญญาไทย

CPN เชื่อมั่นว่าเยาวชนคือรากฐานที่สำคัญของสังคม
การให้การศึกษาที่ดีควบคู่ไปกับการปลูกฝังค่านิยมด้านจริยธรรมและคุณธรรมแก่เยาวชนจะส่งผลให้ชุมชนและสังคมอยู่รอดได้ด้วยตนเองอย่างยั่งยืน
การให้การสนับสนุนด้านการศึกษาแก่เยาวชนไทยและผู้ด้อยโอกาสเป็นหนึ่งในนโยบายและแผนงานหลักด้านการบริหารจัดการความยั่งยืนของ
CPN อันเป็นที่มาของโครงการ “CPN เพาะกล้าปัญญาไทย”

ภายใต้โครงการนี้ CPN ร่วมกับหน่วยงานภาครัฐ พันธมิตรทางการค้า และบริษัทในเครือเซ็นทรัล
ให้การสนับสนุนด้านการศึกษาแก่ชุมชนและเยาวชนผู้ด้อยโอกาส
ผ่านการสร้างศูนย์การเรียนรู้ในชุมชน สร้างห้องสมุดสำหรับโรงเรียนที่ขาดแคลน
รวมถึงการบริจาคอุปกรณ์การเรียนการสอนให้แก่เยาวชนผู้ด้อยโอกาส เป็นต้น ในรอบปี 2553
โครงการ “CPN เพาะกล้าปัญญาไทย” ได้ดำเนินกิจกรรมต่างๆ สรุปได้ดังนี้

การพัฒนาศูนย์การเรียนรู้ชุมชน

ดำเนินการร่วมกับสถาบันส่งเสริมการสอนวิทยาศาสตร์และเทคโนโลยี (สสวท.)
และด้วยการสนับสนุนจาก คู่ค้า ลูกค้า และบริษัทในเครือเซ็นทรัล
ในการพัฒนาศูนย์การเรียนรู้ชุมชนเพื่อขยายโอกาสการเรียนรู้ผ่านสื่อการเรียนรู้ด้วยตนเอง อาทิ
วิดิทัศน์ คอมพิวเตอร์และอินเตอร์เน็ต มุมหนังสือ และการทดลองวิทยาศาสตร์ เป็นต้น จนถึงปัจจุบัน
CPN ได้ทำการพัฒนาศูนย์การเรียนรู้ชุมชนแล้วเสร็จใน 9 โรงเรียน ดังนี้

-   โรงเรียนบ้านคลองม่วง อ.เมือง จ.กระบี่

-   โรงเรียนบำรุงอิสลาม อ.เมือง จ.ปัตตานี.

-   โรงเรียนนครขอนแก่น อ.เมือง จ.ขอนแก่น

-   โรงเรียนตัสดีกียะห์ อ.จะนะ จ.สงขลา

-   โรงเรียนประภัสสรวิทยา อ.เมือง จ.ชลบุรี

-   โรงเรียนบ้านโป่งแมลงวัน (จิราธิวัฒน์อุปถัมภ์) อ.เมือง จ.นครราชสีมา

-   โรงเรียนอาลาวียะห์วิทยา อ.บันนังสตาร์ จ.ยะลา

-   โรงเรียนรวมศูนย์วัดห้วยแก้ว อ.แม่ออน จ.เชียงใหม่

-   โรงเรียนแม่ปะวิทยาคม อ.แม่สอด จ.ตาก

ปรับปรุงอาคารเรียน โรงเรียนบ้านโนนชัยศรีหนองแคน จ.ร้อยเอ็ด

ศูนย์การค้าเซ็นทรัลพลาซา ขอนแก่น ร่วมกับสรรพากรพื้นที่ จ.ร้อยเอ็ด ได้ปรับปรุงอาคารเรียน
ห้องสมุด และสนามเด็กเล่น ให้แก่โรงเรียนบ้านโนนชัยศรีหนองแคน อ.พนมไพร จ.ร้อยเอ็ด

CPN อาสา

“CPN อาสา” มีจุดเริ่มต้นจากกลุ่มพนักงาน CPN กลุ่มเล็กๆ
ที่เจริญรอยตามเจตนารมณ์ขององค์กรที่อยากเห็นพนักงานมีส่วนร่วมในกิจกรรมเพื่อสังคม
ซึ่งจะเป็นการปลูกจิตสำนึกให้แก่พนักงานให้เห็นถึงความสำคัญของการตอบแทนสิ่งดีๆ
ต่อสังคมและชุมชน ในปี 2551 กลุ่ม “CPN อาสา” ได้ถูกจัดตั้งขึ้นอย่างเป็นรูปธรรม
มีสมาชิกเริ่มต้น 250 คน และเพิ่มจำนวนขึ้นทุกปี ปัจจุบันมีจำนวนสมาชิกมากกว่า 800 คน
ซึ่งอาสามาโดยจิตสาธารณะของตนเองอย่างแท้จริง

กลุ่ม CPN อาสา มีการจัดกิจกรรมอาสาอย่างต่อเนื่องเป็นประจำทุกปี
หมุนเวียนตามชุมชนในละแวกใกล้เคียงศูนย์การค้าที่บริหารโดย CPN
และตามภูมิลำเนาของสมาชิกที่เสนอมายังคณะกรรมการโครงการ CPN อาสา
โดยกิจกรรมจะดำเนินภายใต้กรอบนโยบายความรับผิดชอบต่อชุมชนและสังคมเพื่อการพัฒนาอย่างยั่งยืน
โดยมีกิจกรรมอาสาที่ดำเนินการในรอบปีที่ผ่านมา สรุปได้ดังนี้

โครงการ “ปันน้ำใจให้น้องผู้ด้อยโอกาส”

เมื่อวันที่ 23 มกราคม 2553 สมาชิก CPN อาสาจากศูนย์การค้าเซ็นทรัลพลาซา บางนา
ร่วมกันจัดกิจกรรมเลี้ยงอาหารกลางวันให้แก่เด็กนักเรียน โรงเรียนวัดโบสถ์วรดิษฐ์ อ.ป่าโมกข์
จ.อ่างทอง พร้อมทั้งมอบอุปกรณ์การเรียนและอุปกรณ์กีฬาประเภทต่างๆ
เพื่อเป็นประโยชน์ทางด้านการศึกษาและส่งเสริมสุขภาพพลานามัยให้แก่เด็กนักเรียน

โครงการ “บำเพ็ญประโยชน์เพื่อสาธารณะ” วัดสุนทรประดิษฐ์

เมื่อวันที่ 11 กุมภาพันธ์ 2553 สมาชิก CPN อาสาจากศูนย์การค้าเซ็นทรัลพลาซา อุดรธานี
ร่วมกิจกรรมบำเพ็ญประโยชน์เพื่อสาธารณะ ณ วัดสุนทรประดิษฐ์ (วัดจีน)
โดยร่วมกันทำความสะอาดภายในบริเวณวัดและล้างเครื่องปรับอากาศภายในวัด

โครงการ “ปรับปรุงสภาพน้ำในลำคลองบางกระสอ”

สมาชิก CPN อาสาศูนย์การค้าเซ็นทรัลพลาซา รัตนาธิเบศร์
ร่วมกับเทศบาลนครนนทบุรีและชุมชนหลักทอง ขุดลอกคลองบางกระสอ
ด้านหลังศูนย์การค้าเซ็นทรัลพลาซา รัตนาธิเบศร์ เมื่อวันที่ 5 มีนาคม 2553

โครงการ “อาสารักษ์ทะเล”

เมื่อวันที่ 3 เมษายน 2553 สมาชิก CPN อาสาร่วมกับศูนย์การค้าเซ็นทรัลเฟสติวัล พัทยา บีช
และศูนย์การค้าเซ็นทรัล เซ็นเตอร์ พัทยา จัดกิจกรรม “อาสารักษ์ทะเล”
โดยกิจกรรมในงานประกอบด้วย
การให้ความรู้เกี่ยวกับการอนุรักษ์ธรรมชาติใต้ท้องทะเลและวิธีการขยายพันธุ์ปะการัง
ร่วมกันปล่อยปลาการ์ตูนคืนสู่ทะเล และเก็บขยะบริเวณชายหาด เกาะขาม จ.ชลบุรี

โครงการรักษ์โลก ดูแลโลก "คืนความสวยงามให้กับกรุงเทพมหานคร"

CPN อาสา กว่า 150 คน ร่วมกับบริษัทในเครือเซ็นทรัลและกรุงเทพมหานคร
ร่วมกันจัดสวนและปลูกต้นไม้ 2.5 แสนต้น
บริเวณริมทางเท้าและเกาะกลางถนนบริเวณสี่แยกราชประสงค์ ถ.อังรีดูนังต์ และ ถ.ราชดำริ
ซึ่งเป็นหนึ่งในโครงการ "คืนความสวยงามให้กับกรุงเทพมหานคร”

โครงการรักษ์โลก ดูแลโลก "ผ้าป่าแสงสว่าง"

เมื่อวันที่ 6 สิงหาคม 2553 สมาชิก CPN อาสาจากศูนย์การค้าเซ็นทรัลพลาซา ลาดพร้าว
ศูนย์การค้าเซ็นทรัลพลาซา รัตนาธิเบศร์ และศูนย์การค้าเซ็นทรัลพลาซา แจ้งวัฒนะ
ร่วมกันจัดกิจกรรม CPN อาสา "ผ้าป่าแสงสว่าง" ด้วยการถวายหลอดไฟประหยัดพลังงาน
บำเพ็ญประโยชน์เปลี่ยนและซ่อมแซมหลอดไฟฟ้าที่เสื่อมสภาพ บูรณะห้องสุขา ณ วัดน้อยนอก
จ.นนทบุรี และบริจาคสื่อการเรียนรู้และจัดทำห้องสมุดให้กับโรงเรียนธัมมสิริศึกษา จ.นนทบุรี

โครงการ “เติมน้ำใจช่วยเหลือผู้ประสบภัยน้ำท่วม”

กลุ่ม CPN อาสา ร่วมกันลงเรือเพื่อนำถุงยังชีพไปมอบให้แก่ผู้ประสบอุทกภัยที่ อ.บางไทร จ.อยุธยา
และชุมชนสันติชนสงเคราะห์และชุมชนดุสิตาราม เขตบางกอกน้อย จ.กรุงเทพมหานคร
เพื่อช่วยบรรเทาความเดือดร้อนให้กับประชาชน

โครงการ “รวมใจช่วยภัยน้ำท่วม”

สมาชิก CPN อาสาจากศูนย์การค้าเซ็นทรัลพลาซา อุดรธานี จัดโครงการ “รวมใจช่วยภัยน้ำท่วม”
โดยเดินทางไปมอบถุงยังชีพที่ได้รับการบริจาคจากชาวจังหวัดอุดรธานีให้แก่ชาวบ้านที่ประสบอุทกภัย
ณ บ้านกงและบ้านผือ อ.หนองเรือ จ.ขอนแก่น เมื่อวันที่ 9 พฤศจิกายน 2553

โครงการ “ทำดีเพื่อพ่อฯ ด้วยการปลูกป่าชายเลน”

เมื่อวันที่ 28 พฤศจิกายน 2553 สมาชิก CPN อาสา จากศูนย์การค้าเซ็นทรัล เซนเตอร์ พัทยา
ร่วมกับกลุ่มอนุรักษ์อ่าวนาเกลือ จัดทำโครงการ “ทำดีเพื่อพ่อฯ ด้วยการปลูกป่าชายเลน”
โดยร่วมกันปลูกป่าชายเลนจำนวน 1,000 ต้น เพื่อฟื้นฟูระบบนิเวศน์ป่าชายเลน
พร้อมทั้งจัดนิทรรศการให้ความรู้เกี่ยวกับระบบนิเวศน์ทางทะเลให้นักเรียนและประชาชนทั่วไปที่มาร่วมงานได้เรียนรู้เพื่อสร้างจิตสำนึกการอนุรักษ์อย่างยั่งยืน
ณ บริเวณอ่าวนาเกลือ หลังวัดช่องลม ต.นาเกลือ อ.บางละมุง จ.ชลบุรี

โครงการ "สุขาวัดดี"

สมาชิก CPN อาสา จากศูนย์การค้าเซ็นทรัลเฟสติวัล พัทยา บีช ร่วมกับเทศบาลเมืองพัทยา
จัดทำโครงการ "สุขาวัดดี" CSR รักษ์สิ่งแวดล้อมรักษ์ชุมชน เพื่อร่วมกันบำรุงและพัฒนาปรับปรุง
ซ่อมแซมสุขาของวัดในเมืองพัทยาให้มีสภาพดี สะอาด และถูกสุขอนามัย พร้อมสร้างพื้นที่สีเขียวในวัด
ณ สิ้นปี 2553 ได้ดำเนินการไปแล้ว 4 วัดด้วยกัน ได้แก่ วัดโพธิสัมพันธ์ วัดธรรมสามัคคี
วัดเสาธงทอง และวัดเขาโพธิ์ทอง
จากนั้นจะดำเนินการพัฒนาในทุกศาสนสถานไม่มีการแบ่งศาสนาจนครบ 24 ศาสนสถาน ภายในปี
2554

โครงการ CSR "ปิ๊กบ้านเกิด”

ศูนย์การค้าเซ็นทรัลพลาซา เชียงใหม่ แอร์พอร์ต ร่วมกับสมาชิก CPN อาสา จัดโครงการ
"ปิ๊กบ้านเกิด โรงเรียนบ้านหัวฝาย (สาขาศรีค้ำ)"
โดยร่วมกันปรับสภาพภูมิทัศน์ภายในและภายนอกห้องเรียนให้ถูกสุขลักษณะ อาทิ
เพ้นท์ลายการ์ตูนสำหรับห้องเด็กเล็กและอนุบาล
พร้อมทั้งเลี้ยงอาหารกลางวันและมอบเสื้อผ้าและอุปกรณ์การเรียนที่ได้รับบริจาคจากร้านค้าและลูกค้าที่เข้ามาใช้บริการภายในศูนย์การค้าเซ็นทรัลพลาซา
เชียงใหม่ แอร์พอร์ต ให้แก่นักเรียนและชุมชนใกล้เคียง

โครงการ “รักษ์ชุมชนสีเขียว”

ศูนย์การค้าเซ็นทรัลพลาซา อุดรธานี ร่วมกับสมาชิก CPN อาสา จัดทำโครงการ
“รักษ์ชุมชนสีเขียว”
เพื่อสร้างพื้นที่สีเขียวและปรับปรุงระบบสาธารณูปโภคในชุมชนบริเวณรอบศูนย์การค้าเซ็นทรัลพลาซา
อุดรธานี โดยเฉพาะวัดและโรงเรียนให้เพียงพอและถูกสุขลักษณะ
และได้ร่วมกันมอบกล้าไม้และบูรณะห้องสุขาให้กับโรงเรียนบ้านหนองบ่อ อ.เพ็ญ จ.อุดรธานี
เมื่อวันที่ 23 ธันวาคม 2553

โครงการ “สคส. CPN เพื่อเด็กดี”

ศูนย์การค้าเซ็นทรัลพลาซา เชียงใหม่ แอร์พอร์ต และศูนย์การค้าเซ็นทรัลพลาซา เชียงราย
พร้อมด้วยสมาชิก CPN อาสากว่า 60 คน ร่วมกันจัดกิจกรรม “โครงการ สคส. CPN เพื่อเด็กดี”
ส่งมอบความสุข
พร้อมร่วมสร้างสรรค์กิจกรรมเสริมสร้างทักษะความรู้และสร้างเสริมประสบการณ์ชีวิต
โดยมีการแจกของรางวัล สื่อการเรียนการสอน อุปกรณ์การเรียน อุปกรณ์การกีฬา
และเครื่องนุ่งห่มกันหนาว ให้แก่นักเรียน ณ โรงเรียนห้วยส้านยาววิทยา อ.แม่ลาว จ.เชียงราย
ซึ่งโครงการ “สคส. CPN เพื่อเด็กดี” นั้น เป็นโครงการที่กลุ่ม CPN
อาสาดำเนินการต่อเนื่องมาเป็นปีที่ 4 แล้ว

โครงการเพื่อสาธารณประโยชน์อื่นๆ

นอกเหนือจากการดูแลชุมชน สังคม และสิ่งแวดล้อมผ่านโครงการดังกล่าวข้างต้น ในรอบปี 2553
ที่ผ่านมา CPN ร่วมกับพันธมิตรคู่ค้า บริษัทในเครือเซ็นทรัล และพนักงาน CPN
ได้ดำเนินกิจกรรมเพื่อตอบแทนสังคมอื่นอีกมากมาย อาทิ การบริจาคน้ำดื่มให้กับเจ้าหน้าที่ตำรวจ
สน.บางเขน ให้การสนับสนุนจัดทำป้ายอำนวยการจราจรบริเวณที่กำลังก่อสร้างรถไฟฟ้าสายสีม่วง
บนถนนรัตนาธิเบศร์ จังหวัดนนทบุรี เพื่อช่วยลดอุบัติเหตุและปัญหาด้านการจราจร
การสรรค์สร้างความสุขให้แก่น้องๆ จำนวน 50 คน จากมูลนิธิบ้านนกขมิ้น
ด้วยการพามาผจญภัยบ้านหิมะและรับประทานไอศครีมในงาน“Ice Cream Festival @
CentralPlaza Ramindra” การร่วมบริจาคตุ๊กตาจากงาน “Doll Mania 2010 @
CentralPlaza Rama 3” ให้แก่มูลนิธิสงเคราะห์เด็กอ่อนพญาไท เพื่อส่งต่อความสุขไปสู่น้องๆ
ผู้ด้อยโอกาส การร่วมบริจาคผ้าห่มกันหนาว 1,000 ผืน ในโครงการ “ห่มรัก” ร่วมกับไทยทีวีสีช่อง
3 และการร่วมบริจาคหุ่นยนต์เก็บกู้วัตถุระเบิดและเครื่องตัดสัญญาณโทรศัพท์มือถือ
ให้แก่สถานีตำรวจภูธรจังหวัดขอนแก่น

นอกจากการจัดกิจกรรมเพื่อชุมชนและสังคมแล้ว ในปี 2553 ที่ผ่านมา CPN
ยังให้การสนับสนุนพื้นที่ภายในและภายนอกศูนย์การค้าภายใต้การบริหารของ CPN ไม่ต่ำกว่า
310,000 ตารางเมตรแก่หน่วยงานในภาครัฐและเอกชนในการจัดกิจกรรมและโครงการต่างๆ
ที่เป็นการส่งเสริมวัฒนธรรมอันดีทั้งในด้านการศึกษา ศาสนา ศิลปวัฒนธรรม และสาธารณกุศล

-   ลักษณะของลูกค้าและการสร้างความสัมพันธ์ระหว่างลูกค้ากับบริษัทฯ

บริษัทฯ
ได้ให้ความสำคัญต่อการเลือกสรรร้านค้าที่เข้ามาดำเนินธุรกิจโดยจะต้องมีความเป็นมืออาชีพและมีสินค้าและบริการที่สามารถตอบสนองความต้องการของกลุ่มลูกค้าที่ทางศูนย์การค้าในแต่ละโครงการได้วางแผนงานการตลาดไว้
ซึ่งทางบริษัท ฯ ได้มีการวางระบบการติดต่อประสานงานระหว่างบริษัท ฯ
และคู่ค้าไว้อย่างเป็นระบบ เพื่อให้การติดต่อสื่อสารเป็นไปอย่างสะดวกรวดเร็วและมีประสิทธิภาพ
ทีมงานฝ่ายประชาสัมพันธ์และลูกค้าสัมพันธ์ของบริษัทฯ จะได้รับการอบรมใน หลักสูตรต่าง ๆ
เพื่อความเป็นมืออาชีพในการให้บริการ เช่น หลักสูตรการติดต่อสื่อสาร,
หลักสูตรการพัฒนาบุคลิกภาพและการบริการ, หลักสูตร English Phonetics for Tenant
Services
โดยทีมงานฝ่ายประชาสัมพันธ์และลูกค้าสัมพันธ์จะทำหน้าที่ติดต่อประสานงานในการให้ความสะดวกและช่วยเหลือร้านค้าผู้เช่าพื้นที่เมื่อพบปัญหาในการดำเนินกิจการ
รวมทั้งให้คำปรึกษากับร้านค้าใหม่ที่สนใจจะเข้ามาลงทุนกับบริษัท ฯ โดย บริษัทฯ
ตระหนักว่าการเติบโตของอุตสาหกรรมค้าปลีกนั้น
จะต้องได้รับความร่วมแรงร่วมใจในการพัฒนาทั้งจากผู้ประกอบการธุรกิจค้าปลีกและผู้บริหารอสังหาริมทรัพย์เพื่อการค้าปลีก
บริษัทฯ จึงได้จัดให้มีโครงการ “CPN Retail Management Program” ซึ่งเป็นโครงการที่บริษัท
ฯ ได้ร่วมกับจุฬาลงกรณ์มหาวิทยาลัย จัดขึ้นเป็นหลักสูตรแรกในประเทศไทย
โดยมีวัตถุประสงค์เพื่อรวบรวมองค์ความรู้ในกระบวนการบริหารธุรกิจค้าปลีกมาถ่ายทอดและแลกเปลี่ยนให้กับผู้ประกอบการธุรกิจ
ผู้บริหารธุรกิจค้าปลีก สามารถนำไปประยุกต์ใช้งานได้อย่างเหมาะสมในธุรกิจแต่ละประเภท
นอกจากนี้บริษัทฯ ยังได้จัดทำนิตยสารรายไตรมาสเกี่ยวกับกิจกรรมต่าง ๆ ของบริษัท ฯ
และแนวโน้มของธุรกิจค้าปลีก จัดการประชุมร่วมกัน,
การจัดดูงานต่างประเทศเพื่อดูแนวโน้มตลาดค้าปลีกทั่วโลก, การจัดแรลลี่,
การจัดงานกอล์ฟกระชับมิตร เป็นต้น โดยทั้งหมดนี้เพื่อให้คู่ค้าของบริษัทฯ
ได้รับทราบข่าวสารที่เป็นประโยชน์ และทราบความเคลื่อนไหวของธุรกิจค้าปลีกตลอดเวลา
และเป็นการกระชับความสัมพันธ์และความเชื่อมั่นระหว่างบริษัท ฯ และผู้เช่า
และในช่วงของการเปิดโครงการใหม่ผู้บริหารระดับสูงของบริษัท ฯ
จะทำการพบปะกับเจ้าของร้านค้าเพื่อรับรู้ถึงปัญหาและทำการช่วยเหลือในด้านต่าง ๆ
ไม่ว่าจะเป็นด้านการตลาด การส่งเสริมการขาย ทำให้บริษัท ฯ มีการหมุนเวียนของร้านค้า
(Turnover) อยู่ในอัตราที่ต่ำ ยิ่งไปกว่านั้น บริษัทฯ ได้ให้บริการร้านค้าในเชิงรุกภายใต้โครงการ
"TS World Class Service" ซึ่งมีการปรับปรุงกระบวนการการให้บริการร้านค้า 3 ด้านคือ
บริการสายด่วน, จุดรับบริการจากร้านค้า และการเดินเยี่ยมร้านค้าทุกวัน
โดยโครงการดังกล่าวมุ่งส่งเสริมสร้างความสัมพันธ์อันดีกับร้านค้าให้ดียิ่งขึ้น

(2) ภาวะอุตสาหกรรมและการแข่งขัน

สำหรับสถานการณ์ธุรกิจค้าปลีกในปี 2553
แม้ว่าจะต้องเผชิญกับอุปสรรคจากปัญหาความขัดแย้งทางการเมืองซึ่งส่งผลต่อเศรษฐกิจในภาพรวม
ปัญหาความเชื่อมั่นของนักท่องเที่ยวและความต้องการจับจ่ายใช้สอยของผู้บริโภค
แต่ธุรกิจค้าปลีกค้าปลีกยังคงมีการขยายตัวได้ดีในปีที่ผ่านมา
เนื่องจากผู้ประกอบการส่วนใหญ่มีการปรับตัวเพื่อตอบสนองต่อภาวการณ์ดังกล่าวอย่างทันท่วงที
โดยได้มีการจัดรายการส่งเสริมการขายเพื่อกระตุ้นให้ผู้บริโภคกลับมาใช้จ่ายอย่างต่อเนื่อง
การเร่งฟื้นฟูพื้นที่การค้าที่ได้รับความเสียหาย
การจัดสรรพื้นที่การค้าใหม่เพื่อช่วยเหลือร้านค้าและผู้ประกอบการรายย่อย
ตลอดจนทำงานร่วมกับภาครัฐเพื่อจัดกิจกรรมเพื่อดึงนักท่องเที่ยวให้กลับมาเที่ยวประเทศไทย
ธุรกิจค้าปลีกในประเทศไทยแบ่งออกเป็น 3 กลุ่มหลัก ๆ ได้แก่ กลุ่มศูนย์การค้าและห้างสรรพสินค้า
กลุ่มคอมมูนิตี้มอลล์และไลฟ์สไตล์มอลล์ และกลุ่มไฮเปอร์มาร์เก็ต โดยทั้ง 3
กลุ่มนี้มีลักษณะการดำเนินธุรกิจและกลุ่มลูกค้าเป้าหมายที่แตกต่างกัน

1.  กลุ่มศูนย์การค้าและห้างสรรพสินค้า

มุ่งเน้นการปรับปรุงศูนย์การค้าให้มีความทันสมัย มีบรรยากาศที่มีความใกล้ชิดธรรมชาติ
มีการนำร้านค้าที่เป็นสินค้าแฟชั่นจากต่างประเทศเข้ามา
มีการเพิ่มสัดส่วนของร้านอาหารเพื่อตอบสนองความต้องการของลูกค้าที่เปลี่ยนแปลงไป
โดยมุ่งเน้นการเพิ่มความหลากหลายของร้านค้า ทั้งในกลุ่มที่เป็น Chain restaurant,
ร้านอาหารญี่ปุ่น, ร้านอาหารฟิวชั่น (Fusion Restaurant), ร้านขนมญี่ปุ่น
ตลอดจนมุ่งเน้นทำให้ศูนย์การค้ามีบริการที่ตอบสนองความต้องการของลูกค้าในทุกรูปแบบ
ไม่ว่าจะเป็นการเพิ่มโรงเรียนเด็กเล็กเพื่อเสริมทักษะสร้างพัฒนาการ โรงเรียนกวดวิชาของเด็กโต
บริการเสริมความงามครบวงจร ฯลฯ

ในส่วนของกิจกรรมทางการตลาด จะมุ่งเน้นในส่วนของรายการส่งเสริมการขาย (Sale
Promotion) โดยจะจัดร่วมกับ ห้างสรรพสินค้าและร้านค้าในศูนย์การค้า
โดยมีการจัดในรูปแบบของการลดราคาครั้งใหญ่ประจำปี
และการจัดรายการส่งเสริมการขายเป็นรายกลุ่มผลิตภัณฑ์ เช่น เครื่องสำอาง เครื่องใช้ไฟฟ้า
เครื่องแต่งการสตรี เครื่องกีฬา ฯลฯ
โดยผู้ประกอบการมีความระมัดระวังมากขึ้นในการใช้งบประมาณ มุ่งเน้นเรื่องประสิทธิภาพ
ประสิทธิผล
และการสนับสนุนจากพันธมิตรทางธุรกิจเพื่อให้รายการส่งเสริมการขายมีความน่าสนใจและสามารถจูงใจลูกค้าได้
นอกจากรายการส่งเสริมการขายแล้วผู้ประกอบการจะเน้นการจัดงานกิจกรรม (Event)
โดยมุ่งเน้นการจัดงานที่มีความแปลกใหม่ เพื่อสร้างภาพลักษณ์ความทันสมัย
ควบคู่การจัดงานที่เป็นงานประจำที่สร้างชื่อเสียงให้กับศูนย์การค้า

ในส่วนของห้างสรรพสินค้า มุ่งเน้นการเพิ่มสินค้าที่แปลกใหม่ในหลายกลุ่ม เช่น เครื่องสำอาง
กลุ่มเครื่องแต่งกายสตรี เครื่องแต่งกายบุรุษ รองเท้าสตรี เครื่องหนังสตรี เป็นต้น
ควบคู่ไปกับการปรับปรุงส่วนการจัดวางสินค้าให้มีความน่าสนใจมากขึ้น เพิ่มการจัดในลักษณะของ
Shop in Shop เพื่อเป็นการเพิ่มสีสัน ตลอดจนการจัดรายการส่งเสริมการขายอย่างต่อเนื่อง
โดยอาศัยฐานลูกค้าสมาชิกและจัดรายการร่วมกับบัตรเครดิต ในส่วนของ ซูเปอร์มาร์เก็ต
มุ่งเน้นการเพิ่มสินค้านำเข้า การเพิ่มส่วนขายอาหารซื้อกลับ (Take Home) และอาหารแช่แข็ง
เพื่อให้สอดคล้องกับรูปแบบครอบครัวสมัยใหม่ที่เล็กลง และเน้นการซื้ออาหารกลับไปรับประทานที่บ้าน
ซูเปอร์มาร์เก็ตก็มีการจัดกิจกรรมส่งเสริมการขายต่าง ๆ โดยมีทั้งรูปแบบของงานตามเทศกาล เช่น
งานตรุษจีน หรือจัดงานในลักษณะที่เป็นงานหมุนเวียนตามสาขาต่างๆ เช่น งานอาหารนานาชาติ
เป็นต้น

2.  กลุ่มคอมมูนิตี้มอลล์ (Community Mall) และไลฟ์สไตล์มอลล์ (Lifestyle Mall)

ธุรกิจค้าปลีกกลุ่มนี้มีการขยายตัวอย่างต่อเนื่อง มีทั้งโครงการที่อยู่กลางเมืองและรอบนอก
โดยมุ่งเน้นในส่วนของซูเปอร์มาร์เก็ต ร้านอาหาร โรงเรียน บริการเสริมความงาม ธนาคาร และ
Specialty Shop เพื่อให้สอดคล้องชีวิตประจำวันของลูกค้าเป้าหมาย
รูปแบบการพัฒนาศูนย์การค้าประเภทนี้ยังคงเป็นในลักษณะของพื้นที่เปิด หรือ Open Air
เพื่อสร้างบรรยากาศให้มีความแตกต่างจากศูนย์การค้าขนาดใหญ่
และเน้นความต่างของร้านอาหารโดยพยายามที่จะหาร้านอาหารที่ไม่ซ้ำกับศูนย์การค้าขนาดใหญ่

เนื่องจากข้อจำกัดในเรื่องของขนาด การสร้างความหลากหลายและแตกต่างของร้านค้าจะมีข้อจำกัด
ในขณะที่ผู้ประกอบการศูนย์การค้าขนาดใหญ่มีการปรับตัวอย่างต่อเนื่อง
โดยดึงร้านอาหารจากคอมมูนิตี้มอลล์และไลฟ์สไตล์มอลล์เข้ามาในศูนย์การค้ามากขึ้น
ตลอดจนการปรับบรรยากาศในศูนย์การค้าให้มีความใกล้ชิดธรรมชาติมากขึ้น
จึงเป็นแรงกดดันผู้ประกอบการในกลุ่มนี้ให้ต้องมีการปรับตัวเพื่อรักษาความแตกต่างมากขึ้น

3.  กลุ่มไฮเปอร์มาร์เก็ต (Hypermarket)

ในระยะหลัง
ผู้ประกอบการในกลุ่มนี้มีการปรับรูปแบบหรือโมเดลการขยายใหม่ให้มีขนาดพื้นที่สาขาเล็กลง
การเปลี่ยนแปลงที่สำคัญในปี 2553 คือ การซื้อกิจการคาร์ฟูร์ในประเทศไทยโดยกลุ่มบิ๊กซี
ทำให้มีผู้เล่นรายใหญ่ในตลาดเหลือเพียงสองรายคือ เทสโก้โลตัส และ บิ๊กซี
โดยภาพรวมผู้ประกอบการกลุ่มนี้ยังมุ่งเน้นในเรื่องของราคา กิจกรรมส่งเสริมการขาย และ
Loyalty Program โดยความเคลื่อนไหวที่สำคัญคือ
การพัฒนาโครงการในรูปแบบที่ผสมผสานระหว่างไฮเปอร์มาร์เก็ตและศูนย์การค้า
โดยมีการเพิ่มพื้นที่ค้าปลีก ร้านอาหาร ธนาคารสาขาย่อย ตลอดจนบริการต่างๆ เข้ามาเพิ่มเติม
โดยรูปแบบของโครงการประเภทนี้ส่วนใหญ่จะตั้งอยู่ห่างจากศูนย์การค้าขนาดใหญ่
เพราะศูนย์การค้าขนาดใหญ่จะมีความครบครันมากกว่าและตอบโจทย์กลุ่มลูกค้าเป้าหมายได้ดีกว่า

ในปี 2553 ผู้ประกอบการทั้ง 3 รูปแบบยังคงมีการขยายการลงทุน
ทั้งเพื่อการพัฒนาใหม่และการปรับปรุงเพื่อสร้างความทันสมัยให้กับสาขาเดิม
รวมถึงการพัฒนารูปแบบร้านค้าให้มีความหลากหลายมากขึ้น
เพื่อดึงดูดผู้บริโภคและกระตุ้นการจับจ่ายใช้สอย นอกจากนี้
ยังมีการขยายสาขาเพื่อให้ครอบคลุมพื้นที่เพื่อเจาะกลุ่มเป้าหมายในวงกว้างยิ่งขึ้น
โดยเฉพาะพื้นที่แถบชานเมืองและต่างจังหวัด

กลยุทธ์การตลาดของ CPN

การทำกิจกรรมทางการตลาดในช่วงปีที่ผ่านมานับว่า บริษัทฯ
ประสบความสำเร็จในการที่สร้างกระแสของการพัฒนาความนิยมในสายตาผู้บริโภคมากยิ่งขึ้น
ซึ่งจะเห็นได้จากจำนวนของลูกค้าที่เข้ามาใช้บริการในศูนย์การค้าภายใต้การบริหารงานมากขึ้นเมื่อเปรียบเทียบกับปีที่ที่แล้วโดยผ่านกลยุทธ์ทางการตลาดอาทิ
เช่น

-   การยกระดับการทำกิจกรรมทางการตลาดและการประชาสัมพันธ์โดยผนึกกำลังกับพันธมิตรที่เป็นผู้เช่ารายใหญ่และพันธมิตรในกลุ่มธุรกิจอื่นที่เป็นผู้นำในตลาดนั้น
    เพื่อสร้างกระแสและตอกย้ำความเป็นผู้นำในธุรกิจค้าปลีก

-   การสร้างกลุ่มลูกค้าที่จงรักภักดีอย่างยั่งยืนโดยผ่านกิจกรรมการบริการความสัมพันธ์ทั้งลูกค้าที่เป็นร้านค้าผู้เช่าพันธมิตรและลูกค้าที่เข้ามาใช้บริการในศูนย์การค้า
    ซึ่งเป็นกิจกรรมที่เป็นรูปแบบเฉพาะสำหรับลูกค้านั้น ๆ

-   การสร้างสรรค์กิจกรรมการตลาดที่เป็นรูปแบบแปลกใหม่ที่ไม่เคยเกิดขึ้นที่ไหน (First
    Happening Event) เพื่อเป็นการแสดงให้เห็นถึงความคิดสร้างสรรค์ของผู้นำในธุรกิจค้าปลีก

-   การสร้างตราสินค้าของศูนย์การค้าทั้งหมดภายใต้การบริหารงานของบริษัทฯ
    เพื่อนำเสนอสิ่งที่ตรงกับความต้องการของผู้บริโภคในแต่ละกลุ่มที่มีความต้องการที่แตกต่างภายใต้แนวความคิดของรูปแบบตราสินค้านั้น
    ๆ
    รวมถึงการทำกิจกรรมเพื่อสังคมในการสร้างความผูกพันกับชุมชนในการตอกย้ำความเป็นผู้นำในทุกด้าน

-   การปรับกระบวนการทำงานให้กระชับขึ้นเพื่อความรวดเร็วและมีประสิทธิภาพในการบริหารงาน
    ยังผลถึงการยกระดับการนำเสนอผลงานที่โดดเด่นเหนือคู่แข่งภายใต้การแข่งขันที่สูง
    เพื่อที่จะมอบประสบการณ์และการบริการรูปแบบใหม่ให้กับลูกค้ากลุ่มเป้าหมาย

ภาวะอุตสาหกรรมอสังหาริมทรัพย์เพื่อการค้าปลีกในกรุงเทพมหานคร ณ สิ้นปี 2553 มีพื้นที่รวมทั้งสิ้น
5.46 ล้านตารางเมตร เพิ่มขึ้นประมาณ 1.5% จากสิ้นปี 2552
โดยส่วนใหญ่ป็นการขยายตัวของพื้นที่ค้าปลีกประเภทศูนย์การค้า ซึ่งมีพื้นที่คิดเป็น 55.1%
ของพื้นที่ค้าปลีกทั้งหมดในเขตกรุงเทพมหานคร ตามลำดับ
อัตราการเช่าพื้นที่ค้าปลีกในกรุงเทพมหานครเฉลี่ยอยู่ที่ 91%
ลดลงเล็กน้อยเมื่อเทียบกับอัตราการเช่าพื้นที่ค้าปลีกในปีก่อนหน้า
ในขณะที่ค่าเช่าพื้นที่ค้าปลีกยังคงที่เมื่อเทียบกับปีที่ผ่านมา และมีแนวโน้มจะปรับเพิ่มขึ้น
ซึ่งเป็นไปในทิศทางเดียวกันกับการฟื้นตัวของเศรษฐกิจ

โดยรวมแล้วจะเห็นว่าอุตสาหกรรมอสังหาริมทรัพย์เพื่อการค้าปลีกเริ่มมีการฟื้นตัวขึ้น อย่างไรก็ตาม
การเติบโตอย่างต่อเนื่องของอุตสาหกรรมนี้ขึ้นอยู่กับการฟื้นตัวของเศรษฐกิจโลกและเศรษฐกิจไทยและสถานการณ์ความมั่งคงของการเมืองภายในประเทศ

ภาวะอุตสาหกรรมอสังหาริมทรัพย์เพื่อพัฒนาเป็นอาคารสำนักงานในกรุงเทพมหานคร ณ สิ้นปี 2553
มีพื้นที่รวมทั้งสิ้น 7.98 ล้านตารางเมตร อัตราการเช่าพื้นที่อาคารสำนักงานในภาพรวมอยู่ที่ 86.3%
เพิ่มขึ้นเล็กน้อยจากปี 2552
ในขณะที่ค่าเช่าพื้นที่อาคารสำนักงานยังคงปรับตัวลดลงอย่างต่อเนื่องในระหว่างปี 2553
อย่างไรก็ตาม จากการที่พื้นที่เช่าอาคารสำนักงานในกรุงเทพมหานครเพิ่มไม่มากนัก
หากความต้องการใช้พื้นที่อาคารสำนักงานเพิ่มมากขึ้นตามทิศทางของเศรษฐกิจที่ปรับตัวดีขึ้น
อาจเป็นโอกาสให้ผู้ประกอบการอาคารสำนักงานสามารถปรับขึ้นค่าเช่าพื้นที่ได้

การจัดหาผลิตภัณฑ์ หรือบริการ

การจัดหาผลิตภัณฑ์ของบริษัทฯ คือ การพัฒนาโครงการศูนย์การค้า อาคารสำนักงาน
อาคารที่พักอาศัย และศูนย์อาหารในศูนย์การค้า มีลำดับขั้นการพัฒนาโครงการดังนี้

-   การจัดหาที่ดินและบริหารโครงการก่อสร้างศูนย์การค้าหรือซื้อศูนย์การค้าที่เปิดดำเนินการแล้ว

  บริษัทฯ
  มีนโยบายที่จะพัฒนาโครงการใหม่หรือซื้อโครงการศูนย์การค้าครบวงจรที่เปิดดำเนินการแล้วในพื้นที่กรุงเทพฯ
  ปริมณฑล และต่างจังหวัด ที่มีแนวโน้มของประชากรหนาแน่น
  ซึ่งจะจัดหาที่ดินโดยการซื้อหรือเช่าบนทำเลที่มีความเป็นไปได้ในการเติบโตสูง
  และมีความเสี่ยงน้อย
  องค์ประกอบที่สำคัญในการพิจารณาจัดหาที่ดินหรือโครงการของบริษัทมีสาระสำคัญดังนี้

-   ทำเลที่ตั้งของที่ดิน อาทิ สถานที่ตั้ง การคมนาคม ลักษณะการใช้ที่ดินข้างเคียง

-   ขนาด รูปร่าง และลักษณะการครอบครองที่ดิน

-   สาธารณูปโภคที่จะอำนวยความสะดวกในบริเวณที่ดินที่จะนำมาพัฒนา

-   การใช้สอยของที่ดินที่ตั้งอยู่ เช่น เขตอุตสาหกรรม, เขตที่พักอาศัย เป็นต้น

-   แนวโน้มการเติบโตในอนาคต โดยพิจารณาจากแนวโน้มการเติบโตของประชากร
    และพฤติกรรมจับจ่ายใช้สอยของผู้บริโภค
    จำนวนและรายได้ของประชากรโดยเฉพาะกลุ่มลูกค้าเป้าหมาย
    และการประเมินอุปสงค์อุปทานให้สอดคล้องกัน

-   ข้อจำกัดการใช้ที่ดินและกฎหมายที่เกี่ยวข้อง เช่น กฎหมายผังเมือง,
    กฎหมายควบคุมธุรกิจค้าปลีก

-   ราคาของที่ดินและความเป็นไปได้ในการได้มา
    โดยบริษัทแบ่งทางเลือกในการจัดหาที่ดินที่มีศักยภาพ

  ทางธุรกิจสูงดังนี้

การซื้อขาด 

  - ในกรณีที่ราคาสมเหตุผลและเหมาะสมที่จะนำมาพัฒนาศูนย์การค้า

  ข. การเช่าที่ดิน

  - ในกรณีที่ดินตั้งอยู่ในทำเลที่มีศักยภาพแต่เจ้าของที่ดินไม่ยินดีที่จะขายขาด

  - ราคาของที่ดินสูงมากจนไม่คุ้มกับการลงทุนหากใช้วิธีซื้อขาด

  - เจ้าของที่ดินไม่สนใจการร่วมทุน

  ค. การร่วมทุนกับเจ้าของที่ดิน

  - ในกรณีที่เป็นเงื่อนไขจากเจ้าของที่ดิน และทำเลที่ตั้งนั้นมีศักยภาพทางธุรกิจสูง

  อย่างไรก็ดี ทุก ๆ ทำเลที่ตั้งที่บริษัทจัดหาเพื่อพัฒนานับว่าเป็นทำเลที่ดีที่สุดในย่านนั้นเสมอ
  และราคาที่ได้มาต้องเป็นราคาที่ไม่สูงกว่าราคาตลาด

-   ศึกษาความเป็นไปได้ของโครงการ

-   การวิเคราะห์ความเป็นไปได้ทางการตลาด :
    เพื่อลดความเสี่ยงให้น้อยที่สุดและได้ผลกำไรกลับคืนมาอย่าง รวดเร็ว บริษัทฯ
    คำนึงถึงการศึกษาส่วนแบ่งการตลาด คู่แข่งขัน
    ลักษณะกลุ่มลูกค้าตลอดจนแนวโน้มของตลาดในอนาคต เช่น ความต้องการของลูกค้า
    การจัดหาสินค้า การกำหนดประเภทสินค้าและร้านค้า
    การกำหนดราคาขายที่เหมาะสมเพื่อให้สอดคล้องกับแผนงานทางด้านการตลาด

-   การวิเคราะห์ทางด้านเทคนิคและการศึกษาโครงสร้าง :
    เพื่อกำหนดลักษณะเฉพาะที่โดดเด่นอันสวยงามดึงดูดสายตาของนักลงทุนและลูกค้าที่จะเข้ามาใช้บริการในศูนย์การค้า
    และเพื่อกำหนดองค์ประกอบของโครงการในส่วนต่าง ๆ
    ให้สอดคล้องกับลักษณะกลุ่มเป้าหมายและภาวะตลาดในทำเลที่ตั้งนั้น ๆ

-   การวิเคราะห์ความเป็นไปได้ทางการเงิน : เพื่อการศึกษาผลตอบแทนจากการลงทุน
    และจัดหาแหล่งที่มาของเงินทุน
    โดยโครงการจะต้องให้ผลตอบแทนจากการลงทุนที่คุ้มค่าและไม่น้อยกว่าอัตราผลตอบแทนที่บริษัทฯ
    กำหนด

-   การคัดเลือกผู้รับเหมา

  การพัฒนาโครงการใหม่ บริษัทฯ ให้ความสำคัญกับคุณภาพและมาตรฐานของงานก่อสร้าง
  ภายใต้การบริหาร จัดการงบประมาณให้เป็นไปตามแผนการลงทุนและมีประสิทธิภาพสูงสุด
  ในการคัดเลือกผู้รับเหมาบริษัท ฯ
  จะพิจารณาจากประวัติและผลงานของผู้รับเหมาในด้านคุณภาพและมาตรฐานของงานก่อสร้าง
  ศักยภาพทางการเงิน ประวัติด้านการรับผิดชอบงาน และขั้นตอนและเทคโนโลยีการผลิตใหม่ ๆ
  ที่ช่วยลดต้นทุนและร่นระยะเวลาในการก่อสร้างโครงการ ซึ่งขั้นตอนการคัดเลือกบริษัทผู้รับเหมา
  บริษัทฯ จะเปิดการประมูลงานโดยให้มีการเสนอราคาจากผู้รับเหมาก่อสร้างไม่ต่ำกว่า 3 ราย
  โดยการประมูลจะเป็นไปในลักษณะ Close Bid
  และทำการพิจารณาเปรียบเทียบต้นทุนค่าก่อสร้างให้อยู่ในงบประมาณที่ตั้งไว้และสอดคล้องกับราคากลางที่ประเมินโดยผู้สำรวจปริมาณงานอิสระและมีระยะเวลาการก่อสร้างเป็นไปตามแผนงานของบริษัทฯ
  ประกอบกับการพิจารณาประวัติและผลงานของผู้รับเหมาในด้านต่าง ๆ ตามที่กล่าวข้างต้น
  ทั้งนี้บริษัท ฯ มีระเบียบปฏิบัติที่เกี่ยวกับเรื่องนี้อย่างชัดเจนและโปร่งใส

-   ขั้นตอนและเทคนิคการบริหารโครงการก่อสร้าง

  เนื่องจากบริษัท ฯ ได้ว่าจ้างผู้รับเหมาก่อสร้างเป็นผู้พัฒนาโครงการ
  ดังนั้นขั้นตอนและเทคโนโลยีการก่อสร้างจึงเป็นส่วนของผู้รับเหมาก่อสร้าง อย่างไรก็ตามบริษัทฯ
  ได้มีการว่าจ้างวิศวกรที่ปรึกษาโครงสร้าง วิศวกรที่ปรึกษางานระบบ ฯลฯ
  เพื่อคอยดูแลและควบคุมขั้นตอนการผลิตให้กับบริษัท ฯ ในขณะเดียวกันบริษัท ฯ
  ได้มีการศึกษาเทคโนโลยีของผู้รับเหมาควบคู่กันไปด้วย เพื่อที่จะพัฒนาเทคนิคการก่อสร้างใหม่ ๆ
  ที่จะช่วยลดต้นทุนและลดระยะเวลาการก่อสร้างโครงการรวมทั้งได้นำวิศวกรรมคุณค่า (Value
  Engineering)
  เข้ามาใช้ในขั้นตอนการออกแบบและก่อสร้างโครงการซึ่งเป็นเทคนิคที่ทำให้บริษัท ฯ
  สามารถนำมาใช้ในการลดต้นทุนการก่อสร้างได้เป็นอย่างดี
  โดยที่ยังคงคุณภาพและมาตรฐานการก่อสร้างไว้ นอกจากนี้บริษัท ฯ
  ยังเป็นสมาชิกสมาคมผู้ประกอบการศูนย์การค้า (ICSC)
  เพื่อที่จะได้รับข่าวสารข้อมูลและเทคโนโลยีที่ทันสมัยและเป็นปัจจุบันอยู่เสมอ
  เพื่อเป็นประโยชน์ในการสร้างศูนย์การค้าของบริษัท ฯ